title: James Wilson (poliitikko)

text: Vuonna 1779 Wilson nimitettiin Ranskan oikeudelliseksi edustajaksi Yhdysvalloissa, ja hän edusti Ranskan kruunua erinäisissä oikeusjutuissa. Hän toimi konfederaation kongressin jäsenenä 1783 ja 1785–1786. Hän tuki valuuttareformia ajanutta Robert Morrisia ja vaati konfederaatioartikloihin lisäystä, joka antaisi kongressille mahdollisuuden valtakunnallisten verojen säätämiseen. Perustuslaillisessa konventissa 1787 Wilsonilla oli keskeinen rooli, ja hän johti kamppailua perustuslain ratifioinnin puolesta Pennsylvaniassa. Hän pani alulle myös Pennsylvanian uuden perustuslain laatimisen vuonna 1790.


title: James Wilson (poliitikko)

text: Vuosina 1789–1798 Wilson toimi korkeimman oikeuden tuomarina ja oli myös Philadelphian yliopiston professori vuodesta 1790. Merkittävin Wilsonin aikana tehty ratkaisu korkeimmassa oikeudessa oli vuoden 1793 Chisholm vastaan Georgia. Ryhdyttyään jälleen keinottelemaan maakaupoilla Wilson menetti huonojen sijoitusten vuoksi omaisuutensa talvella 1796–1797 ja joutui lyhyeksi aikaa jopa velkavankeuteen, mutta ei menettänyt tuomarinvirkaansa. Pian myös hänen terveytensä petti ja menetettyään työkykynsä hän kuoli vuonna 1798.


title: Yeh Jawaani Hai Deewani

text: Yeh Jawaani Hai Deewani (suomeksi ”Tämä nuoruus on hullu”) on vuonna 2013 ilmestynyt intialainen romanttinen komedia, jonka on ohjannut Ayan Mukerji ja tuottanut Karan Johar. Päärooleja näyttelevät Ranbir Kapoor ja Deepika Padukone toisessa yhteisessä elokuvassaan. Aditya Roy Kapur ja Kalki Koechlin näyttelevät sivurooleja. Madhuri Dixit esiintyy tanssinumerossa. "Yeh Jawaani Hai Deewani" esitettiin Suomessa Rakkautta ja anarkiaa -elokuvafestivaaleilla.


title: Yeh Jawaani Hai Deewani

text: Ranbir Kapoor valittiin ensimmäisenä näyttelijänä elokuvaan. Tämä on hänen toinen miespääosansa Ayan Mukerjin ohjattavana "Wake Up Sidin" jälkeen. Naispääosan esittäjäksi spekuloitiin Katrina Kaifia ja Anushka Sharmaa, mutta Deepika Padukone valittiin rooliin.


title: Yeh Jawaani Hai Deewani

text: "Yeh Jawaani Hai Deewani" menestyi sekä Intiassa että ulkomailla. Box Office India julisti sen ”jymymenestykseksi”.


title: Hämä-hämä-häkki

text:
Hämä-hämä-häkki on suosittu suomalainen lastenlaulu. Laulusta on erilaisia versioita (myös melodisesti) usealla kielellä, mm. englanninkielinen ”Itsy Bitsy Spider” (joissakin englanninkielisissä maissa myös ”Incy Wincy Spider”), jossa lauletaan vain yksi säkeistö hämähäkistä, sekä saksankielinen ”Spannenlanger Hansel”, joka puolestaan kertoo pitkänpitkästä Hansel-nimisestä pojasta. Erikieliset versiot ovat myös sävelkuluiltaan hieman erilaisia.
Suomeen Hämähäkki-laulun toi Tampereen yhteiskunnallisen korkeakoulun lehtori Kerttu Varjo 1940-luvun lopussa Ruotsista Pelastakaa Lapset -järjestön juhlasta, missä juhlayleisö lauloi ja leikki tätä laulua. Kerttu Varjo suomensi laulun säkeistöt 1-3.


title: Hämä-hämä-häkki

text:
Laulussa "nähtiin" symbolisesti Suomen selviäminen 2. maailmansodasta.
Suomenkielisessä versiossa esiintyy hämähäkin lisäksi muurahainen ja heinäsirkka. Tapio Rautavaara lauloi laulua siten, että lisäsi kappaleeseen sääsken ja loppuun toisen säkeistön hämähäkistä.


title: Hämä-hämä-häkki

text: Lastenmusiikkiyhtye Fröbelin Palikat esittää kappaletta selvästi muunneltuna rock-versiona, nimellä "Hämähäkki-rock”.


title: Hämä-hämä-häkki

text: HÄMÄHÄKKI


title: Hämä-hämä-häkki

text:
"Hämä-hämähäkki kiipes langalle."
"Tuli sade rankka, hämähäkin vei."
"Aurinko armas kuivas satehen,"
"hämä-hämähäkki kiipes uudelleen."MUURAHAINEN


title: Hämä-hämä-häkki

text:
"Muura-muurahainen kortta kuljettaa,"
"ahkerasti aina työssä ahertaa."
"Valmis on kohta keko komea,"
"muura-muurahainen kortta kuljettaa."HEINÄSIRKKA


title: Hämä-hämä-häkki

text:
"Heinä-heinäsirkka soittaa viuluaan,"
"heinikossa hyppii sinne tänne vaan."
"Pieni sinikello käypi nukkumaan,"
"heinä-heinäsirkka soittaa viuluaan."SÄÄSKI


title: Hämä-hämä-häkki

text:
"Sääski-sääski pieni surraa parvessaan,"
"suvipäivä kuuluu siinä touhussaan."
"Illan varjot saapuu siivet kimaltaa,"
"sääski-sääski pieni surraa parvessaan."MEHILÄINEN


title: Hämä-hämä-häkki

text:
"Mehi-mehiläinen kokoo hunajaa,"
"makeutta siitä lapsukaiset saa."
"Herkkua täynnä joka kenno on,"
"mehi-mehiläinen kokoo hunajaa."TOINEN HÄMÄHÄKKISÄKEISTÖ


title: Hämä-hämä-häkki

text:
"Hämä-hämähäkki kutoo verkkojaan,"
"pieni lintu lensi siihen katsomaan."
"Aurinko laski kauas vuorten taa,"
"hämä-hämähäkki kutoo verkkojaan."


title: Robert Morris (poliitikko)

text: Robert Morris (31. tammikuuta 1734 Liverpool, Iso-Britannia – 8. toukokuuta 1806 Philadelphia, Pennsylvania) oli yhdysvaltalainen liikemies ja poliitikko. Hänet tunnetaan ”Amerikan vallankumouksen rahoittajana”.


title: Robert Morris (poliitikko)

text: Morris syntyi Englannissa, mutta muutti vuonna 1747 isänsä kanssa Marylandiin Pohjois-Amerikkaan. Hänen muodollinen koulutuksensa jäi vähäiseksi, mutta hän pääsi jo 16-vuotiaana töihin philadelphialaisen Charles Willingin kauppahuoneeseen. Willingin kuoltua pari vuotta myöhemmin Morrisista tuli hänen poikansa liikekumppani ja ajan kuluessa varakas mies. Hänen liikeyrityksensä kärsi vuoden 1765 leimaverolaista, mikä ajoi hänet tukemaan brittihallinnon vastaisia liikkeitä. Morris toimi 1775–1776 Pennsylvanian turvallisuuskomitean varapuheenjohtajana ja oli edustajana toisessa mannermaakongressissa 1775–1778 sekä Pennsylvanian lainsäädäntökokouksessa 1778–1779, 1780–1781 ja 1785–1786. Hän toivoi sovintoa siirtokuntien kiistassa Britannian kanssa, ja viivytteli itsenäisyysjulistuksen allekirjoittamisessa, mutta allekirjoitti sen lopulta kuitenkin.


title: Robert Morris (poliitikko)

text: Morris kuului useisiin mannermaakongressin asettamiin komiteoihin, jotka hoitivat siirtokuntien armeijan rahoitukseen liittyneitä kysymyksiä. Vuoden 1776 alussa kongressi nimitti hänet armeijan rahoituksesta vastanneeksi erityisedustajaksi ja hän sai valtuudet kerätä varoja vekseleillä ja muilla keinoilla. Kahden seuraavan vuoden ajan Morris käytännössä valvoi siirtokuntien sodankäynnin rahoitusta. Hän keräsi varoja muun muassa arpajaisilla, lainaamalla Ranskalta, määrämällä siirtokunnat pakkoluovuttamaan varoja ja jopa lahjoittamalla 10 000 dollaria omista varoistaan kriittisessä tilanteessa syksyllä 1776. Hän myös henkilökohtaisesti takasi kaapparialukset, jotka toivat siirtokuntien armeijalle tarvikkeita brittien asettaman kauppasaarron läpi. Vuonna 1781 Morris lainasi uudelleen omia rahojaan siirtokuntien armeijalle mahdollistaen näin George Washingtonille siirtymisen New Yorkista Yorktowniin, jossa Charles Cornwallisin komentama brittiarmeija saatiin piiritettyä.


title: Robert Morris (poliitikko)

text: Morrisin aloitteesta siirtokuntien kongressi perusti vuonna 1781 Yhdysvaltain ensimmäisen keskuspankin, Bank of North American. Hän toimi 1781–1784 valtionvarojen ylivalvojana eli valtiovarainministerinä ja saattoi siten ohjailla uuden keskuspankin varhaisia toimia. Sen jälkeen Morris oli jälleen Pennsylvanian lainsäädäntökokouksen jäsenenä ja osallistui myös vuoden 1787 perustuslailliseen konventtiin. Vuosina 1789–1795 hän oli senaattorina. Hän kieltäytyi presidentiksi valitun Washingtonin tarjotessa hänelle valtiovarainministerin paikkaa, ja asettui sen sijaan tukemaan kyseiseen virkaan nimitetyn Alexander Hamiltonin politiikkaa. Morris meni myöhemmin henkilökohtaiseen vararikkoon keinoteltuaan suurilla maakaupoilla ja joutui olemaan vuodet 1798–1801 velkavankeudessa.


title: Bedlam (täsmennyssivu)

text: Bedlam voi tarkoittaa ainakin seuraavia:


title: Ville Korhonen (koripalloilija)

text: Ville Korhonen (s. 20. elokuuta 1975) on suomalainen aktiiviuransa lopettanut koripalloilija.


title: Ville Korhonen (koripalloilija)

text: Raholan Pyrkivän kasvatti Korhonen pelasi Suomen pääsarjaa Pyrbasketissa vuosina 1996–2002 yhteensä kuusi kautta ja saavutti kaudella 2000–2001 SM-hopeaa ja Suomen cupin hopeaa. Hän pelasi myös viidessä A-nuorten maaottelussa.


title: Jussi Korhonen (koripalloilija)

text: Jussi Korhonen (s. 30. maaliskuuta 1979) on suomalainen aktiiviuransa lopettanut koripalloilija.


title: Jussi Korhonen (koripalloilija)

text: Raholan Pyrkivän kasvatti Korhonen pelasi Suomen pääsarjaa Pyrbasketissa/Tampereen Pyrinnössä vuosina 1998–2006 yhteensä kahdeksan kautta ja saavutti kaudella 2000–2001 SM-hopeaa. Kaudella 2008–2009 hän pelasi I-divisioonassa Loimaan Korikonkarien joukkueessa.


title: Ville Korhonen

text: Ville Korhonen –nimisiä henkilöitä ovat muun muassa:


title: Roger Sherman

text: Roger Sherman (19. huhtikuuta 1721 Newton, Massachusetts – 23. heinäkuuta 1793 New Haven, Connecticut) oli yksi Yhdysvaltain perustajaisistä.


title: Roger Sherman

text: Sherman varttui Stoughtonissa, jossa hän sai vain niukan muodollisen koulutuksen, ja työskenteli aluksi suutarina. Hän kuitenkin hankki laajan sivistyksen, ja muutettuaan vuonna 1743 Connecticutiin hänestä tuli New Havenin piirikunnan maanmittari. Muutamaa vuotta myöhemmin hän aloitti lakiopinnot ja valmistui lakimieheksi 1754. Sherman toimi sen jälkeen rauhantuomarina ja monenlaisissa muissa julkisissa viroissa New Milfordissa. Hän oli useita kertoja Connecticutin lainsäädäntökokouksen jäsenenä vuosien 1755 ja 1766 välisenä aikana ja toimi siirtokunnan ylemmän oikeuden tuomarina 1766–1789.


title: Roger Sherman

text: Sherman kuului Connecticutin edustajana sekä ensimmäiseen että toiseen mannermaakongressiin koko niiden toiminnan ajan 1774–1781. Vuonna 1776 hän oli jäsenenä komiteassa, joka laati luonnoksen Yhdysvaltain itsenäisyysjulistukseksi. Hän auttoi myös konfederaatioartiklojen valmistelussa. Sherman oli vielä konfederaation kongressin jäsenenä 1783–1784, minkä jälkeen hänet valittiin New Havenin pormestariksi.


title: Roger Sherman

text: Merkittävimmän panoksensa Yhdysvaltain historiaan Sherman antoi vuoden 1787 perustuslaillisessa konventissa. Kun perustuslain valmistelu juuttui suurten ja pienien osavaltioiden väliseen erimielisyyteen siitä, tulisiko osavaltioilla olla kongressissa yhtä suuri edustus vai väkilukujen mukainen painotus, hän ehdotti kompromissia, jossa kaksikamarinen kongressi perustuisi osin kumpaankin järjestelmään. Tämä ”suurena kompromissina” tai Connecticutin kompromissina tunnettu ratkaisu mahdollisti jumiutuneiden neuvottelujen viemisen ratkaisuun ja siten perustuslain säätämisen. Sherman myös puolusti perustuslain ratifiointia Connecticutissa.


title: Roger Sherman

text: Sherman toimi vielä 1789–1791 edustajainhuoneen ja 1791–1793 senaatin jäsenenä. Hän tuki valtiovarainministeri Alexander Hamiltonin politiikkaa. Sherman kuoli lavantautiin 72-vuotiaana.


title: John Rutledge

text: John Rutledge (syyskuu 1739 Charleston, Etelä-Carolina – 18. heinäkuuta 1800 Charleston, Etelä-Carolina) oli yhdysvaltalainen konservatiivinen poliitikko ja tuomari.


title: John Rutledge

text: Rutledge suoritti lakiopintonsa Englannissa ja palasi sen jälkeen asianajajaksi Charlestoniin. Hänet valittiin Etelä-Carolinan edustajana vuoden 1765 leimaverokongressiin, ja hän oli myös siirtokuntien kongressin jäsenenä 1774–1777 sekä 1782–1783. Vuonna 1776 Rutledge toimi puheenjohtajana komiteassa, joka laati Etelä-Carolinalle uuden perustuslain. Hän oli sen jälkeen osavaltion yleiskokouksen puheenjohtajana (presidenttinä), mutta erosi 1778, kun osavaltion perustuslakia muutettiin hänen mielestään liian demokraattiseen suuntaan. Seuraavana vuonna hänet valittiin Etelä-Carolinan kuvernööriksi, mutta hän joutui hoitamaan tehtävää pakolaisena brittijoukkojen miehitettyä osavaltion. Hän jätti kuvernöörin tehtävät 1782 palatessaan kongressiin.


title: John Rutledge

text: Vuoden 1787 perustuslaillisessa konventissa Rutledge toimi erään valmistelukomitean ("Committee on Detail") puheenjohtajana. Konventissa hän vastusti orjuuden lakkauttamista, kannatti vahvan keskushallituksen luomista ja vaati korkean omaisuusrajan asettamista valtion virkoihin pääsemisen ehdoksi. Vuonna 1789 presidentti George Washington nimitti Rutledgen juuri perustetun Yhdysvaltain korkeimman oikeuden tuomariksi. Hän ei kuitenkaan ehtinyt osallistua yhteenkään istuntoon, ennen kuin hän vuonna 1791 erosi toimiakseen Etelä-Carolinan osavaltion korkeimman oikeuden puheenjohtajana.


title: John Rutledge

text: Vuonna 1795 Washington nimitti Rutledgen maan korkeimman oikeuden puheenjohtajaksi, mutta senaatti ei hyväksynyt nimitystä, sillä Rutledge piti puheen, jossa hän arvosteli kovasanaisesti edellisenä vuonna hyväksyttyä Jayn sopimusta. Jotkut pitivät tätä osoituksena Rutledgen henkisten kykyjen heikkenemisestä. Rutledge aloitti virassa senaatin ollessa tauolla, joten hän ehti olla oikeuden puheenjohtajana viisi kuukautta ja osallistua kahden oikeustapauksen käsittelyyn, ennen kuin senaatti hylkäsi nimityksen. Tämän jälkeen Rutledge yritti itsemurhaa ja vetäytyi politiikasta.


title: John Rutledge

text: Rutledgen Charlestonissa sijaitseva kotitalo kunnostettiin vuonna 1989, ja se avattiin majatalona. Rakennus on Yhdysvaltain National Historic Landmark -listalla.


title: John Rutledge

text: Niin ikään Etelä-Carolinan kuvernöörinä toiminut Edward Rutledge oli John Rutledgen veli.


title: Euroopan petostentorjuntavirasto

text: Euroopan petostentorjuntavirasto, tunnettu myös lyhenteenä OLAF (, ), on vuonna 1999 perustettu Euroopan unionin virasto, joka tutkii petoksia Euroopan unionin budjettia kohtaan, sekä eurooppalaisten instituutioden korruptiota ja vakavia laiminlyöntejä. OLAF myös kehittää Euroopan komissiolle petoksentorjunnan menettelytapoja. Petoksentorjuntaviraston kotipaikka on Belgian Bryssel.


title: Euroopan petostentorjuntavirasto

text: OLAF on käsitellyt muun muassa Eurostat-skandaalia, tupakkayhtiöiden salakuljetustoimintaa ja Stern-lehden lehtimiehen Hans-Martin Tillackin tapausta, jossa Tillackin epäiltiin liittyvän OLAFin salaisten tietojen julkituloon.


title: Euroopan petostentorjuntavirasto

text: Petoksentorjuntaviraston toimintaedellytyksiä päätettiin vuonna 2013 parantaa perustettavan Euroopan syyttäjänviraston luomisen yhteydessä.


title: Euroopan petostentorjuntavirasto

text: Viraston pääjohtajana elokuun 2018 alusta alkaen toimii suomalainen Ville Itälä.


title: Thaimaan parlamenttivaalit 2014

text: Thaimaan parlamenttivaalit 2014 olivat Thaimaassa 2. helmikuuta 2014 järjestetyt ennenaikaiset parlamenttivaalit. Vaaleilla oli tarkoitus valita Thaimaan parlamentin edustajainhuoneen 500 edustajaa, joista 375 valitaan vaalipiireittäin ja 125 puolueiden asettamilta vaalilistoilta. Perustuslakituomioistuin kuitenkin mitätöi vaalit ja uusien vaalien valmistelut päättyivät, kun armeija otti vallan 22. toukokuuta 2014.


title: Thaimaan parlamenttivaalit 2014

text: Ennenaikaiset parlamenttivaalit olivat seurausta marraskuussa 2013 alkaneesta poliittisesta kriisistä. Viikkoja jatkuneiden mielenosoitusten jälkeen pääministeri Yingluck Shinawatra hajotti parlamentin alahuoneen 9. joulukuuta 2014. Perustuslain mukaan uudet vaalit on järjestettävä 45–60 päivän kuluttua siitä, kun kuninkaallinen asetus on julkaistu Thaimaan virallisessa lehdessä. Kuninkaallisessa asetuksessa vaalipäiväksi ilmoitettiin 2. helmikuuta 2014.


title: Thaimaan parlamenttivaalit 2014

text: Thaimaan perustuslakituomioistuin mitätöi 21. maaliskuuta 2014 helmikuun toisena päivänä pidetyt vaalit, koska vaaleja ei voitu pitää samanaikaisesti joka vaalipiirissä.


title: Thaimaan parlamenttivaalit 2014

text: Poliittinen kriisi alkoi elokuussa 2013, jolloin parlamentin alahuone käsitteli ensimmäisen kerran armahduslakia, joka olisi vapauttanut kaikki vuoden 2006 vallankaappauksen jälkeen poliittisin perustein tuomitut henkilöt johtohenkilöitä lukuun ottamatta. Lain toisessa käsittelyssä 1. marraskuuta armahduslakia oli laajennettu koskemaan myös poliittisia johtajia ja Thaksin Shinawatraa, maanpaossa elävää entistä pääministeriä, joka on myös istuvan pääministerin veli. Laki hyväksyttiin ja Thaksinin ja hallituksen vastaiset tahot alkoivat valmistella mielenosoituksia, vaikka hallituspuolueet hylkäsivät armahduslain senaatissa.


title: Thaimaan parlamenttivaalit 2014

text: Mielenosoitukset voimistuivat 20. marraskuuta jälkeen, kun perustuslakituomioistuin päätti hallituspuolueen toimineen vastoin perustuslakia säätäessään perustuslakia koskevan muutoksen. Hallituksen vastaisten mielenosoitusten johtajaksi nousi demokraattien kansanedustaja Suthep Thaugsuban. Suthep vaati hallitusta eroamaan ja ehdotti sen tilalle "kansanneuvoston" perustamista, joka valitsisi maalle uuden johtajan. Suthepin tärkein tavoite on kitkeä Thaimaasta pois Thaksinin perheen poliittinen valta.


title: Thaimaan parlamenttivaalit 2014

text: Paine hallitusta vastaan kasvoi entisestään, kun kaikki Demokraattisen puolueen 153 kansanedustajaa ilmoittivat 8. joulukuuta eroavansa parlamentin alahuoneesta. Pääministeri ilmoitti hajottavansa parlamentin alahuoneen 9. joulukuuta 2013 ja ennenaikaisten vaalien päivämääräksi ilmoitettiin 2. helmikuuta 2014.


title: Thaimaan parlamenttivaalit 2014

text: Hallituksen ja vaalien vastaiset mielenosoitukset jatkuivat parlamentin hajottamisen jälkeen. Mielenosoittajat estivät ehdokkaiden rekisteröinnin 24 vaalipiirissä. 28 vaalipiirissä ei ollut ainuttakaan vaalipiiriehdokasta ja 22 vaalipiirissä oli vain yksi ehdokas. Vaalikomitean mukaan ainakin 123 ehdokkaaksi halunnutta jätti valituksen.


title: Thaimaan parlamenttivaalit 2014

text: Parlamenttivaalien ennakkoäänestys järjestettiin 26. tammikuuta 2014. Ennakkoäänestykseen rekisteröityneitä oli noin kaksi miljoonaa. Mielenosoittajat estivät ennakkoäänestyksen 89 vaalipiirissä ja noin 440 000 ihmistä ei voinut äänestää. Heistä voivat varsinaisena vaalipäivänä äänestää vain ne, jotka rekisteröityivät omassa vaalipiirissään.


title: Thaimaan parlamenttivaalit 2014

text: Vaalit järjestettiin 2. helmikuuta 2014. Vaalipäivän aattona neljä ihmistä kuoli pommi-iskussa Pattanissa, kun he olivat tarkastamassa äänestyspaikkaa, ja yhdeksän muuta haavoittui Bangkokissa. Vaalipäivänä äänestys peruutettiin yhdeksässä Etelä-Thaimaan provinssissa, joissa ei ollut vaalipiiriehdokkaita, puoluelistaäänestyksen äänestyslippuja ja vaalivirkailijoita. Äänestys peruttiin myös monissa Bangkokin vaalipiireissä.


title: Thaimaan parlamenttivaalit 2014

text: Äänestyspaikkojen sulkeuduttua vaalikomitea ilmoitti, että viralliset vaalitulokset saadaan vasta, kun 23. helmikuuta 2014 pidettävän uuden ennakkoäänestyksen äänet ja ulkomailla annetut äänet on saatu laskettua. Hallituksen vastaisia mielenosoituksia johtanut Suthep ilmoitti, että mielenosoittajat eivät olleet estäneet ketään äänestämästä. Suthepin mukaan mielenosoituksia oli vain äänestyslippujen säilytyspaikoilla. Lisäksi Suthep ilmoitti aikovansa haastaa vt. pääministerin oikeuteen 3,8 miljardia bahtia maksaneista epäonnistuneista vaaleista.


title: Thaimaan parlamenttivaalit 2014

text: Thaimaan perustuslakituomioistuin mitätöi 21. maaliskuuta 2014 helmikuun toisena päivänä pidetyt vaalit, koska vaaleja ei voitu pitää samanaikaisesti joka vaalipiirissä. Perustuslain mukaan vaalit on pidettävä samana päivänä kaikissa vaalipiireissä. 2. helmikuuta pidettyjä vaaleja ei voitu järjestää 28 vaalipiirissä.


title: Operaatio Steinhäger

text: Operaatio Steinhäger (rae) oli toisessa maailmansodassa Saksan ja Suomen yhteinen operaatio, jonka päämääränä oli vallata Neuvostoliiton hallussa ollut pieni Narvin saari itäisellä Suomenlahdella. Suunnitelman mukaan saksalaiset tuhoaisivat tykkitulella saarella olevat neuvostoasemat ja suomalaiset nousisivat maihin suorittaen tuhotyön loppuun. Itse saarta ei miehitettäisi, mutta uudet Neuvostoliiton yritykset saaren valtaamiseksi estettäisiin. Operaatio yritettiin toteuttaa kesäkuussa 1944 27.–28. päivän välisenä yönä. Siihen osallistui Saksan laivastosta yhteensä kolme torpedovenettä, viisi M-luokan raivaajaa ja neljä R-luokan raivaajaa. Suomalaisten 108 miehen maihinnousuosastoa kuljetti Suomen laivaston yhdeksän moottoritorpedovenettä, kymmenen vartiomoottorivenettä ja 11 moottorivenettä. Saksalaiset avasivat tulen saarelle, jolloin saarella ollut tykkipatteri avasi tulen saksalaisia vastaan pakottaen nämä vetäytymään. Maihinnousujoukot päättivät samalla keskeyttää operaation tajuttuaan, kuinka vaikeaa saarelle nouseminen olisi. Saarta ei tämän jälkeen yritetty vallata uudelleen.


title: Henget eilisestä

text: Henget eilisestä on oululaisen Xtaasi-yhtyeen toinen singlejulkaisu. Julkaisuvuosi on 1981.


title: Henget eilisestä

text: Levy-yhtiö on Johanna ja singlen kaupallinen tunnus JHNS 163.Kappaleiden oikeudenomistaja on P. Karhu / Johanna.Singlen suojakuoren kääntöpuolella on valokuva yhtyeestä.


title: Hankavesi (Hankasalmi)

text: Hankavesi on Keski-Suomessa Hankasalmella sijaitseva keskikokoinen ja matalahko järvi, joka kuuluu Rautalammin reittiin. Se sijaitsee kirkonkylän itäpuolella. Järvi on sokkeloinen, monien saarten ja niemien kapeikoiksi jakama vesistöalue. Näistä suurin on Oksalansaari. Järvi saa vetensä Armisvedestä ja ne jatkavat sen kautta Kuuhankaveteen.


title: Volvo 8900

text: Volvo 8900 on Volvon valmistama kaupunki- tai lähiliikennebussi. Siitä valmistetaan sekä korkealattiaista että low-entry-matalalattiamallia (8900LE).


title: Volvo 8900

text: Suomessa mallia käyttävät Tampereella Tampereen Kaupunkiliikenne, HSL-alueella Transdev, Nobina Finland, Pohjolan Liikenne ja Helsingin Bussiliikenne. Mallia käyttävät myös V-S Bussipalvelut Oy, Jalobus Oy, Turun Citybus Oy ja , Savonlinja, Linjaliikenne Nyholm Oy Linjaliikenne Muurinen, Koiviston Auto ja Lehtimäki Group.


title: Jussi-palkinnot 2014

text: Jussi-gaala 2014 järjestettiin 2. helmikuuta 2014 Helsingin Kaapelitehtaalla. Tilaisuuden lähetti suorana televisiossa MTV3. Gaalan juonsi Mikko Leppilampi.


title: Jussi-palkinnot 2014

text: Eniten ehdokkuuksia saivat elokuvat "8-pallo" ja "Betoniyö", jotka saivat molemmat 10 ehdokkuutta. "Betoniyö" oli palkituin elokuva kuudella Jussilla.


title: Jussi-palkinnot 2014

text: Gaalassa jaettiin myös Nordisk Filmin ja Filmiauran Vuoden teko -palkinto, jonka sai Peter Franzén. Lisäksi Suomen elokuvakontakti myönsi Kettu Elokuvapalkinnon Joonas Rutasen elokuvalle "Huulilla" vuoden parhaasta alle 20-minuuttisesta lyhytelokuvasta.


title: Jussi-palkinnot 2014

text: Lähde


title: Russian Government Cup 2002

text: Russian Government Cup 2002 oli Venäjällä järjestetty jääpalloturnaus. Se pelattiin Arkangelissa 20.–24. maaliskuuta 2002. Turnaukseen osallistui kuusi joukkuetta viidestä maasta. Loppuottelussa kohtasivat venäläisjoukkueet keskenään.


title: Njomben alue

text: Njomben alue on yksi Tansanian 30 hallinnollisesta alueesta (mkoa eli region). Se sijaitsee maan lounaisosassa, Njassajärven pohjoisrannalla.


title: Njomben alue

text: Alueen pinta-ala on 21 347 neliökilometriä. Vuonna 2012 siellä oli 702 097 asukasta. Alueen pääkaupunki on Njombe. Njomben alue perustettiin vuonna 2012. Alue jakaantuu neljään piirikuntaan.


title: Back in Time

text: ”Back in Time” on yhdysvaltalaisen rapmuusikko Pitbullin kappale, joka julkaistiin digitaalisesti ladattavana singlenä 26. maaliskuuta 2012 ja CD-tallenteena Saksassa 25. toukokuuta 2012. ”Back in Time” on "Men in Black III" -elokuvan tunnuskappale, mutta sitä ei julkaistu elokuvan soundtrackalbumilla. Kappale on neljäntenä raitana marraskuussa 2012 julkaistulla Pitbullin albumilla "Global Warming".


title: Back in Time

text: Heinäkuussa 2012 singleä oli myyty digitaalisesti jo yli 1,3 miljoonaa kappaletta. Kappale sisältää samplen Mickey & Sylvia -duon esittämästä vuoden 1956 kappaleesta ”Love is Strange”, jonka ovat sanoittaneet Mickey Baker, Sylvia Robinson ja Ellas McDaniel.


title: Rukwan alue

text: Rukwan alue on yksi Tansanian 30 hallinnollisesta alueesta (mkoa eli region). Se sijaitsee maan länsiosassa, Rukwajärven ja Tanganjikajärven välissä.


title: Rukwan alue

text: Alueen pinta-ala on 22 792 neliökilometriä. Vuonna 2012 siellä oli 1 004 539 asukasta. Alueen pääkaupunki on Sumbawanga. Rukwan alue perustettiin vuonna 1975 liittämällä yhteen Mpandan piirikunta Taboran alueesta ja Sumbawangan piirikunta Mbeyan alueesta. Vuonna 1984 Rukwan alueelle perustettiin Nkasin piirikunta ja vuonna 2012 aluetta uudelleenjärjestettiin siirtämällä Mpandan piirikunta uuteen Katavin alueeseen. Alue jakaantuu nykyisin kolmeen piirikuntaan.


title: Naisten Valmiusliitto

text: Naisten Valmiusliitto on valtakunnallinen yhteistyöjärjestö, joka on perustettu vuonna 1997. Liitto yhdistää 10 naisten vapaaehtoista maanpuolustus- ja turvallisuustyötä tekevää jäsenjärjestöä, joissa toimii yhteensä noin 144 000 naista. Naisten Valmiusliittoon kuulutaan aina jäsenjärjestön kautta, liitolla ei ole henkilöjäseniä.


title: Naisten Valmiusliitto

text: Liiton tarkoituksena on kehittää naisten turvallisuuteen ja varautumiseen liittyviä valmiuksia koulutuksen kautta sekä lisätä naisten mahdollisuuksia toimia poikkeusoloissa yhteiskunnan hyväksi. Liiton toiminta ei ole sotilaallista.


title: Naisten Valmiusliitto

text: Naisten Valmiusliiton päätapahtuma ovat NASTA-harjoitukset, joita järjestetään kahdesti vuodessa. Liiton toiminnasta pääosa toteutetaan 11 alueneuvottelukunnan kautta. Liiton järjestämään koulutukseen osallistuminen ei edellytä minkään jäsenjärjestön jäsenyyttä.


title: Naisten Valmiusliitto

text: Naisten Valmiusliitto ry:n jäsenjärjestöt:


title: Naisten Valmiusliitto

text: Rintamanaisten Liitto oli Naisten Valmiusliiton jäsen purkautumiseensa asti 6.3.2013. Rintamanaisten Liitto lakkautettiin tuolloin.


title: Live It Up (Jennifer Lopezin kappale)

text: Live It Up on amerikkalaisartisti Jennifer Lopezin kappale hänen tulevalta kahdeksannelta studioalbumilta. Kappale sisältää myös amerikkalaisräppäri Pitbullin esittämiä vokaaleja. Kappaleen sanoittivat RedOne, Alex Papaconstantinou, Björn Djupström, Viktor Svensson, Pitbull, Achraf Janussi, sekä Bilal "The Chef" Hajji. "Live It Up" on kolmas Lopezin ja Pitbullin yhteistyössä esittämä kappale, ensimmäisen ollessa "On the Floor" (2011) ja toisen "Dance Again" (2012), joista molemmat olivat kaupallisia menestyksiä. "Live It Up" on dancepop- ja europopkappale, jossa Lopez laulaa inspiroivia sanoituksia vapaasta tahdosta. Se sai musiikkikriitikoilta pääosin positiivisen vastaanoton, muutamien kriitikoiden sanoessa, että se voisi olla jopa vuoden 2013 kesähitti.


title: Live It Up (Jennifer Lopezin kappale)

text: Kappale on ollut maailmanlaajuisesti kohtalainen menestys, päästen kahdenkymmenen parhaan joukkoon kahdessatoista valtiossa, kuten Britanniassa, Kanadassa ja Australiassa; Kotimaassaan Yhdysvalloissa se onnistui pääsemään vain 60. sijalle, epäonnistuen saavuttamaan samanlaista menestystä kuin aiemmat Pitbull-duetot. Lopez esitti kappaleen ensimmäisen kerran livenä American Idolin 12. tuotantokauden finaalissa 16. toukokuuta 2013. Kappaleen musiikkivideo julkaistiin seuraavana päivänä; Ranskaan sijoittuvalla videolla on meneillään muotinäytös Pariisissa, joka saa aikaan huolettoman ympäristön Saint-Tropezin rannalla. Musiikkivideo oli ehdolla kategoriassa "Paras koreografia" vuoden 2013 MTV Video Music Awardsissa.


title: Etyylikinnamaatti

text: Etyylikinnamaatti tai etyylisinnamaatti (CHO) on kanelihapon ja etanolin muodostama esteri. Yhdistettä käytetään sen hyvän tuoksun vuoksi hajusteissa ja aromiaineena.


title: Etyylikinnamaatti

text: Huoneenlämpötilassa etyylikinnamaatti on kirkasta nestettä, jolla on kanelin ja mansikan kaltainen tuoksu. Yhdiste ei käytännöllisesti katsoen liukene veteen, mutta liukenee orgaanisiin liuottimiin kuten etanoliin, dietyylieetteriin ja bentseeniin. Etyylikinnamaattia esiintyy eräiden inkiväärilajien eteerisissä öljyissä.


title: Etyylikinnamaatti

text: Etyylikinnamaattia voidaan valmistaa esteröimällä kanelihappoa ja etanolia rikkihapon toimiessa katalyyttinä. Toinen tapa tuottaa yhdistettä on Claisen-kondensaation mukaisesti bentsaldehydistä ja etyyliasetaatista natriumasetaatin toimiessa emäksenä.


title: Etyylikinnamaatti

text: Etyylikinnamaatin hyvän tuoksun vuoksi sitä käytetään ainesosana hajusteissa ja aromiaineena. Yhdisteestä voidaan valmistaa myös muita hajuste- ja aromiaineita. Esimerkiksi m-klooriperbentsoehapon kanssa etyylikinnamaatti reagoi muodostaen etyyli-3-fenyyliglysidaattia.


title: Girls (Jennifer Lopezin kappale)

text: Girls on amerikkalaisartisti Jennifer Lopezin kappale hänen kahdeksannelta, A.K.A. studioalbumilta. Sen sanoittivat Lopez ja Asia Bryant, sekä tuotti Dijon "DJ Mustard" McFarlane. Se julkaistiin digitaalisesti ladattavana singlenä 27. tammikuuta 2014.


title: Villaleinikki

text: Villaleinikki ("Ranunculus lanuginosus") on leinikkien sukuun kuuluva laji. Se on monivuotinen. Varsi on karvainen. Tyvilehdet ovat pyöreitä. Muut lehdet ovat muodoltaan kolmiliuskaisia ja liuskat ovat puikeita. Lehtien reuna on hammasmaisesti sahalaitainen. Kukkien väri on oranssinkeltainen. Hedelmä on pähkylä. Lajia esiintyy eniten Tanskassa, Saksaa ja Ranskan itäosissa. Suomessa sitä esiintyy satunnaisesti. Kasvi viihtyy kosteissa metsissä ja niityillä.


title: Lucien Vogel

text: Lucien Vogel (1886–1954) oli ranskalainen valokuvaaja ja päätoimittaja. Hän toimi uransa alkuvaiheessa usean lehden ulkoasusuunnittelijana. Vuonna 1911 hän oli perustamassa muotilehti La Gazette du Bon Tonia ja aloitti samaan aikaan yhteistyön Voguen julkaisijan Condé Nastin kanssa. Vogelin vaimosta Cosette de Brunhoffista tuli Ranskan Voguen päätoimittaja, kun se alkoi ilmestyä vuonna 1920. Vogue toimi itse lehden ulkoasusuunnittelijana 1922–1925. Hän perusti Vu-lehden 1928, mutta sen konservatiivset tukijat painostivat hänet myöhemmin pois lehdestä. Vogel työskenteli Free World -lehdelle muutettuuaan Yhdysvaltoihin. Hän palasi 1945 Ranskaan ja johti sen jälkeen Jardin des Modes -lehteä.


title: Sexy People (The Fiat Song)

text: Sexy People (The Fiat Song) on italialaisen laulaja-lauluntekijä Ariannan kappale. Kappale julkaistiin CD:nä sekä digitaalisesti ladattavana 1. helmikuuta 2013. Kappale sisältää myös amerikkalaisräppäri Pitbullin esittämiä vokaaleja. Se käyttää pätkiä Ernesto De Curtiksen säveltämästä ja vuonna 1902 julkaistusta "Torna Surriento"-kappaleesta.


title: Sexy People (The Fiat Song)

text: Kappaletta on käytetty Yhdysvalloissa Fiat 500-autojen mainostamiseen ja se on mukana myös vuonna 2013 julkaistussa Forza Motorsport 5:ssä.


title: Sexy People (The Fiat Song)

text: Digitaalinen lataus


title: Oliver Ellsworth

text: Oliver Ellsworth (29. huhtikuuta 1745 Windsor, Connecticut – 26. marraskuuta 1807 Windsor, Connecticut) oli yhdysvaltalainen poliitikko ja tuomari. Hän toimi Yhdysvaltain korkeimman oikeuden puheenjohtajana 1796–1800.


title: Oliver Ellsworth

text: Ellsworth opiskeli Yalessa ja valmistui lakimieheksi College of New Jerseystä (nyk. Princetonin yliopisto) vuonna 1766. Hän kuului Connecticutin lainsäädäntökokoukseen Hartfordin edustajana ja oli vuodesta 1777 osavaltion juristina ("state’s attorney") Hartfordissa. Ellsworth toimi siirtokuntien kongressin jäsenenä 1777–1783, kuului Connecticutin kuvernöörin neuvostoon 1780–1785 ja toimi tuomarina Connecticutin ylemmässä oikeudessa 1785–1789. Hän osallistui vuoden 1787 perustuslailliseen konventtiin, jossa hän yhdessä Roger Shermanin kanssa ehdotti niin sanottua Connecticutin kompromissia, jolla saatiin ratkaistua kiista osavaltioiden edustuksesta liittovaltion kongressissa. Puolustaessaan uuden perustuslain ratifioimista Connecticutissa Ellsworth onnistui vaikuttamaan yleiseen mielipiteeseen kirjoituksellaan "Letters to a Landholder".


title: Oliver Ellsworth

text: Vuodesta 1789 Ellsworth oli senaattori ja häntä pidettiin federalistien johtajana senaatissa. Hän vaikutti keskeisesti moniin senaatin varhaisiin päätöksiin ja varsinkin liittovaltiotason tuomioistuinlaitoksen perustanut vuoden 1789 "Judiciary Act" oli pitkälti hänen käsialaansa. Presidentti George Washington nimitti Ellsworthin korkeimman oikeuden puheenjohtajaksi vuonna 1796. Hän joutui jäämään pois virasta jo neljän vuoden kuluttua terveyssyistä. Vuosina 1799–1800 Ellsworth johti lisäksi Yhdysvaltain valtuuskuntaa Ranskassa ja suostutteli Napoleonin hyväksymään sopimuksen, joka vapautti kaupan Yhdysvaltain ja Ranskan välillä. Tämä poisti tuolloin vallinneen sodanuhkan maiden väliltä.


title: Senegalin koripallomaajoukkue

text: Senegalin koripallomaajoukkue edustaa Senegalia koripallon maajoukkuekilpailuissa.


title: Senegalin koripallomaajoukkue

text: Senegal osallistui ensimmäistä kertaa Afrikan-mestaruuskilpailuihin vuonna 1964, jolloin se jäi kuuden maan turnauksessa viidenneksi. Ensimmäisen mitalinsa maa voitti vuoden 1968 Afrikan-kisoista, joista maa voitti kultaa. Samana vuonna maa eteni olympialaisiin ensimmäistä kertaa, mutta jäi turnauksen viidenneksitoista. Senegal eteni olympialaisin myös vuosina 1972 sekä 1980.


title: Senegalin koripallomaajoukkue

text: Senegal voitti Afrikan-mestaruuden vuosina 1972 sekä 1978 ja eteni ensimmäistä kertaa MM-kilpailuihin vuonna 1978. Tällöin maa jäi kuitenkin alkusarjaan. Seuraavan kerran maa eteni MM-kilpailuihin vuonna 1998, mutta jäi tällöinkin alkusarjaan. Vuonna 1997 maa voitti viimeisimmän Afrikan-mestaruutensa. Senegal eteni vuoden 2006 MM-kilpailuhin, mutta jäi myös tällöin alkusarjaan.


title: Tomas Lindholm

text: Tomas Valdemar Lindholm (20. tammikuuta 1953 Helsinki – 22. tammikuuta 2014 Raasepori) oli suomalainen laamannin arvonimen vuonna 2011 saanut liikejuridiikkaan erikoistunut asianajaja. Hän oli valmistunut oikeustieteen kandidaatiksi Helsingin yliopistosta vuonna 1975 ja sai vuonna 1978 varatuomarin arvonimen. Hän suoritti myös diplomiekonomin tutkinnon Svenska Handelshögskolanissa.


title: Tomas Lindholm

text: Lindholm toimi Outokumpu Oyj:n päälakimiehenä vuosina 1978–1982.


title: Tomas Lindholm

text: Lindholm toimi pitkään Asianajotoimisto Roschierin osakkaana ja myös sen toimitusjohtajana. Vuodesta 2009 alkaen hänellä oli yhteinen asianajotoimisto vaimonsa Carita Wallgrenin kanssa.


title: Tomas Lindholm

text: Lindholm toimi Suomen Asianajajaliiton hallituksen jäsenenä vuosina 1990–1995 ja puheenjohtajana vuosina 1998–2001. Hän toimi kansainvälisen asianajajaliiton IBA:n neuvoston jäsenenä vuosina 2001–2003 ja varainhoitajana vuosina 2003–2004. Vuosina 1992–1995 Lindholm oli Keskuskauppakamarin tilintarkastuslautakunnan jäsen. Vuodesta 2010 alkaen Lindholm toimi Hallitusammattilaiset ry:n puheenjohtajana ja Keskuskauppakamarin yrityskauppalautakunnan jäsenenä. Hän toimi mm. seuraavien yhtiöiden hallitusten puheenjohtajana tai jäsenenä: BMG Finland Oy, Finnkino Oy, H&M Hennes & Mauritz Oy, J.Walter Thompson Finland Oy, Karhu Hockey Finland Oy, KTA-Yhtiöt Oy, Ligno Tech Finland Oy, Nordic Pipe AB, Oy H. Lundbeck Oy Ab, Oy Rahameklarit, Oy Suomen Lego Ab, Suomen Levi Strauss Oy, Toyota Motor Finland Oy.


title: Uurainen (järvi)

text: Uurainen eli "Uuraistenjärvi" on Laukaassa sijaitseva keskikokoinen järvi. Sen vedet laskevat Myllyjokea Nurminen-järveen, joka pinta on yli kymmenen metriä alempana. Sieltä vedet jatkavat Kuusveteen. Uurainen on kalastajien ja sorsastajien suosima saalistuspaikka. Uuraistenjärven keskellä oleva niemi jakaa järven kahteen haaraan, joista itäpuolinen on nimeltään "Äijälänlahti" ja sen pohjukassa on "Kutemainen"-niminen erilleen kuroutunut lampi.


title: Petaling Jaya

text: Petaling Jaya on 638 000 asukkaan kaupunki Malesiassa, Selangorin osavaltiossa, Kuala Lumpurin suurkaupunkialueella. Kaupungissa on enimmäkseen asuinalueita ja muutamia teollisuusalueita.


title: Petaling Jaya

text: Kaupunki perustettiin vuonna 1952 Kuala Lumpurin ylikansoittumisen takia. Alkujaan kaupungin alue on ollut vanhaa kumipuuviljelmää, jotka raivattiin laajenevan kaupungin tieltä. Vuonna 1952 kaupunkiin rakennettiin 800 taloa ja nykyisin alue tunnetaan Petaling Jayan vanhanakaupunkina. Kaupunki on Malesian ensimmäinen jota on päästy järjestelmällisesti suunnittelemaan. Sittemmin kaupunki on kasvanut voimakkaasti maantieteellisen sijaintinsa takia ja se sai kaupunkistatuksen vuonna 2006. Kaupunki on nopeasti kehittynyt yhdeksi Malesian tärkeimmistä kaupungeista.


title: Richard Whelan

text: Richard Whelan (1946–2007) oli yhdysvaltalainen kulttuurihistorioitsija ja tietokirjailija, joka oli keskittynyt erityisesti valokuvauksen historiaan.


title: Richard Whelan

text: Whelan kirjoitti uransa aikana elämäkerran Robert Capasta, Alfred Stieglitzista ja International Center of Photographyn (ICP) perustajasta Cornell Capasta. Hän toimi myös ICP:n Robert ja Cornell Capa -arkiston kuraattorina ja kuului ICP:n koulun henkilökuntaan. Whelan teki myös erilaisia projekteja ICP:lle. Kuolleessaan hän työsti uuteen tutkimukseen perustavaa Capa-näyttelyä ja näyttelyä Capan kumppanista Gerda Tarosta.


title: Chambray

text: Chambray on sukupuuttoon kuollut ranskalainen koirarotu. Sillä oli aiemmin FCI:n virallinen tunnustus: se kuului ryhmään 6.1.1 eli suuret ajavat koirat, ja sen rotumääritelmän numero oli 26.


title: Chambray

text: Chambray oli lyhytkarvainen, lihaksikas, melko raskas- ja voimakasrakenteinen ajokoira. Sen kirsu oli yleensä vaalea (käytännössä vaaleanpunainen), ja ihonväri vastasi karvapeitteen väritystä. Silmät olivat kirkkaat ja katse älykäs. Karvapeite oli pääväriltään valkoinen, jossa oli kellertävät, iän myötä haalistuvat merkit. Merkkien muoto ja koko vaihteli, ja joskus ne saattoivat muodostaa selän alueella yhteneväisen manttelin. Urosten säkäkorkeus oli 62-69 cm ja narttujen 58-63 cm.


title: Chambray

text: Chambray'llä oli hyvä hajuaisti ja se tunnettiin innokkaana metsästyskoirana.


title: Chambray

text: Chambray on muutaman pohjoisranskalaisen paikkakunnan nimi, ja rotu on saanut nimensä niistä yhden mukaan.


title: Charles Pinckney

text: Charles Pinckney (26. lokakuuta 1757 Charleston, Etelä-Carolina – 29. lokakuuta 1824 Charleston, Etelä-Carolina) oli yhdysvaltalainen poliitikko.


title: Charles Pinckney

text: Pinckney valmistui lakimieheksi vuonna 1779. Yhdysvaltain vapaussodan aikana hän joutui olemaan brittien sotavankina. Vuosina 1784–1787 hän kuului konfederaation kongressiin, jossa hän esiintyi voimakkaasti uuden perustuslain säätämisen puolesta. Vuoden 1787 perustuslaillisessa konventissa Etelä-Carolinan edustajana toiminut Pinckney esitti perustuslaiksi yksityiskohtaisen suunnitelman, joka tunnetaan nimellä Pinckneyn suunnitelma. Siitä ei ole säilynyt alkuperäisiä luonnoksia, mutta sen on tiedetty sisältäneen monia sellaisia kohtia, jotka päätyivät myös lopulliseen Yhdysvaltain perustuslakiin.


title: Charles Pinckney

text: Pinckney toimi Etelä-Carolinan kuvernöörinä 1789–1792, 1796–1798 ja 1806–1808. Hän myös johti 1790 konventtia, joka laati osavaltiolle uuden perustuslain, ja kuului osavaltion kongressiin 1792–1796 ja 1810–1814 sekä liittovaltion senaattiin 1798–1801. Pinckney siirtyi 1791 federalisteista Thomas Jeffersonin republikaaneihin. Hän auttoi ratkaisevasti Jeffersonin valintaa presidentiksi vuoden 1800 vaaleissa kampanjoimalla hänen puolestaan Etelä-Carolinassa. Pinckney toimi 1801–1805 Yhdysvaltain lähettiläänä Espanjassa. Hän sai Espanjalta hyväksynnän Louisianan ostolle, mutta ei saanut Espanjaa myymään Floridaa Yhdysvalloille. Pinckney oli vielä Yhdysvaltain edustajainhuoneen jäsenenä 1819–1821. Hän vastusti vuoden 1820 Missourin kompromissia, joka rajoitti orjuuden käyttöönottoa uusissa osavaltioissa.


title: Charles Pinckney

text: Poliitikko Charles Cotesworth Pinckney oli Charles Pinckneyn serkku.


title: Valais’n hallintoalueet

text: Valais’n kantoni koostuu 134 kunnasta (tilanne 1.1.2014), jotka muodostavat 14 hallintoaluetta (, ):


title: Charles Cotesworth Pinckney

text: Charles Cotesworth Pinckney (25. helmikuuta 1746 Charleston, Etelä-Carolina – 16. elokuuta 1825 Charleston, Etelä-Carolina) oli yhdysvaltalainen sotilas, poliitikko ja diplomaatti.


title: Charles Cotesworth Pinckney

text: Pinckney toimi vuodesta 1769 Etelä-Carolinan edustajakokouksen jäsenenä ja osallistui vuonna 1775 siirtokunnan ensimmäiseen kongressiin. Yhdysvaltain vapaussodassa hän toimi vuonna 1777 George Washingtonin adjutanttina Brandywinen ja Germantownin taisteluissa. Myöhemmin Pinckney komensi rykmenttiä Savannahissa ja sai 1783 ylennyksen prikaatinkenraaliksi. Hän oli jäsenenä vuoden 1787 perustuslaillisessa konventissa.


title: Charles Cotesworth Pinckney

text: Vuonna 1796 Pinckney nimitettiin Yhdysvaltain lähettilääksi Pariisiin, mutta Ranskan direktoriohallitus kieltäytyi tunnustamasta häntä, joten hän siirtyi Amsterdamiin. Seuraavana vuonna hän palasi kuitenkin Ranskaan kolmihenkisen Yhdysvaltain kauppavaltuuskunnan jäsenenä. Hän oli mukana XYZ-skandaalina tunnetussa tapauksessa, joka ajoi Ranskan ja Yhdysvallat vuonna 1798 julistamattomaan sotaan. Tapaus sai alkunsa siitä, että Ranskan valtuuskunnan jäsenet (”X, Y ja Z”) olivat pyytäneet amerikkalaisilta lahjuksia, mutta Pinckney kieltäytyi jyrkästi (”Ei, ei lanttiakaan”), mikä katkaisi neuvottelut. Palattuaan Ranskasta hänet ylennettiin kenraalimajuriksi. Hän oli federalistipuolueen ehdokkaana varapresidentiksi vuonna 1800 sekä presidentiksi vuosina 1804 ja 1808, mutta ei tullut valituksi.


title: Charles Cotesworth Pinckney

text: Etelä-Carolinan kuvernöörinä toiminut Charles Pinckney oli hänen serkkunsa.


title: Game of Thrones (4. tuotantokausi)

text: Yhdysvaltalaisen televisiosarjan "Game of Thronesin" neljäs tuotantokausi alkoi Yhdysvalloissa HBO-kanavalla 6. huhtikuuta 2014 ja päättyi 15. kesäkuuta 2014. Kausi perustuu pääasiassa George R. R. Martinin "Tulen ja jään laulu" -fantasiakirjasarjan kolmannen kirjan ("Miekkamyrsky") toiseen puoliskoon. Kauden tuotanto alkoi heinäkuussa 2013 ja se koostuu edellisten kausien tavoin kymmenestä jaksosta. Suomessa kausi alkoi päivä Yhdysvaltojen esityspäivän jälkeen 7. huhtikuuta 2014 C More Series -kanavalla ja päättyi 16. kesäkuuta 2014.


title: Game of Thrones (4. tuotantokausi)

text: 2. huhtikuuta 2013 HBO ilmoitti sarjan saavan neljännen kauden, joka sisältää 10 jaksoa. Kauden kuvaukset alkoivat 6. heinäkuuta 2013 Pohjois-Irlannissa. Kaudella palataan kuvamaan myös Islantiin ja Dubrovnikiin. Uusia kuvauspaikkoja ovat muun muassa Diocletianuksen palatsi Splitissä, Kroatiassa ja Baška Vodan kunta Kroatiassa. Kauden kuvaukset kestivät 136 päivää ja loppuivat 21. marraskuuta 2013.


title: Game of Thrones (4. tuotantokausi)

text: Aiemmin sivuosissa olleet Gwendoline Christie (Tarthin Brienne), Iwan Rheon (Ramsay Nietos), Kristofer Hivju (Tormund Jättiläisensurma) ja Hannah Murray (Neilikka) nostettiin neljännen kauden päähahmoiksi.Sivurooleissa on listattu näyttelijät neljänneltä kaudelta. Heidät on listattu sen alueen mukaan, jossa he ensimmäisenä esiintyivät.Yhdysvalloissa kauden ensimmäisestä jaksosta ”Two Swords” tuli koko sarjan katsotuin 6,64 miljoonalla katsojalla. Siitä tuli myös HBO-kanavan katsotuin jakso sitten "Sopranosin" päätösjakson vuonna 2007. Katsojaennätyksen rikkoi kauden neljäs jakso ”Oathkeeper”, joka keräsi 6,90 miljoonaa katsojaa Yhdysvalloissa. Kauden viides jakso ”First of His Name” rikkoi katsojaennätyksen jälleen keräten 7,16 miljoonaa katsojaa Yhdysvalloissa.


title: Game of Thrones (4. tuotantokausi)

text: Neljäs tuotantokausi sai 19 Emmy-ehdokkuutta 10. heinäkuuta 2014. Sarja on ehdolla muun muassa parhaan draamasarjan, miessivuosan (Peter Dinklage), naissivuosan (Lena Headey), ohjauksen, käsikirjoituksen, puvustuksen, maskeerauksen ja musiikin kategorioissa.


title: Koskelovesi-Miekkavesi

text: Koskelovesi-Miekkavesi on Pohjois-Savossa sijaitseva keskikokoinen kaksoisjärvi, joka kuuluu Rautalammin reittiin. Järviwikissä ja Kalapaikka.netissä ne luetaan samaksi järveksi, ja niitä erottaakin vain kapea "Saunavirta"-niminen salmi. Järvet saavat vetensä Niinivedestä Nokisenkosken kautta, ja vedet jatkavat matkaansa Tyyrinvirtaa pitkin kohti Hankavesi-Lonkaria.


title: XYZ-skandaali

text: XYZ-skandaali oli nimitys Yhdysvaltain ja Ranskan väliselle diplomaattiselle skandaalille, joka johti vuonna 1798 kvasisotana tunnettuun julistamattomaan sotaan maiden välillä. Vuonna 1797 Yhdysvaltain presidentti John Adams lähetti Ranskaan kolmihenkisen kauppavaltuuskunnan, johon kuuluivat Charles Cotesworth Pinckney, John Marshall ja Elbridge Gerry, tarkoituksenaan neuvotella kauppasopimus. Ranskan neuvottelijat, joista myöhemmin amerikkalaisten kirjeenvaihdossa käytettiin nimityksiä X, Y ja Z, ehdottivat amerikkalaisille suurten lahjusten antamista. Heidän olisi pitänyt antaa Ranskan ulkoministeri Talleyrandille 250 000 dollaria sekä myöntää Ranskalle 10 miljoonan dollarin valtiolaina neuvottelujen edistämiseksi. Loukkaantuneet amerikkalaiset kieltäytyivät jyrkästi, ja paljastivat ranskalaisten toiminnan julkisuuteen huhtikuussa 1798. Tämä johti julkiseen kuohuntaan, suhteiden kiristymiseen ja eräisiin merellä käytyihin sotatoimiin, mutta sotaa ei koskaan varsinaisesti julistettu. Maiden välit soviteltiin vuonna 1800.


title: Summasjärvi

text: Summasjärvi eli "Summanen" on järvi Saarijärven alueella. Summasjärvi on kahdeksan kilometriä pitkä ja neljä kilometriä leveä hieman soikion muotoinen järvi. Sen pisin akseli on Veiksel-jääkauden vaikutuksesta luoteis–kaakko-suuntainen.


title: Summasjärvi

text: Summasjärvi laskee vetensä kaakon suunnalle Summaskoskeen ja edelleen Kiimasenjärveen. Summasjärvessä on kaksi merkittävää saarta, Summassaari ja Lamposaari.


title: Summasjärvi

text: Alue on ollut jo kivikaudella ihmisille mieluinen asinpaikka, sillä sen pohjoisosan Summassaaresta on tehty paljon arkeologisia löytöjä. Alueella toimii Saarijärven museon ylläpitämä Kivikauden kylä, ja siellä on myös Kylpylähotelli Summassaari.


title: Summasjärvi

text: Geologisen tutkimuskeskuksen tutkijat esittivät vuonna 2007 geofysikaalisiin mittauksiin perustuen että Summasjärven pohjassa olisi törmäyskraatteri. Suomalais-virolainen tutkijaryhmä ilmoittikin vuonna 2018 löytäneensä todisteita siitä että Summasjärvessä on Suomen 12. törmäyskraatteri Ryhmä oli löytänyt tuktimuksissaan järven ympäristöstä pirstekartioita ja kvartsin shokkilamelleja. Sähkömagneettisten mittausten perusteella järvessä olevan kraatterin läpimitta on 2,6 kilometriä. Läpimitta on todennäköisesti ollut aiemmin suurempi, mutta iskun ajankohtaa ei ole vielä tiedossa.


title: Gouverneur Morris

text: Gouverneur Morris (31. tammikuuta 1752 New York – 6. marraskuuta 1816 New York) oli yhdysvaltalainen poliitikko.


title: Gouverneur Morris

text: Manhattanilla syntynyt Morris valmistui vuonna 1768 New Yorkin Kings Collegesta (nyk. Columbian yliopisto) ja valmistui lakimieheksi kolme vuotta myöhemmin. Poliittisilta mielipiteiltään hän oli hyvin konservatiivinen eikä kannattanut Amerikan vallankumouksen demokraattisia ihanteita, mutta tuki kuitenkin siirtokuntien itsenäisyystaistelua. Hän oli vuosina 1775–1777 jäsenenä New Yorkin provinssin edustajakokouksessa ja kamppaili sen puolesta, että siirtokunnan ensimmäiseen perustuslakiin lisättiin pykälä uskonnollisesta suvaitsevaisuudesta. Morris osallistui myös toiseen mannermaakongressiin 1778–1779 ja palveli New Yorkin miliisijoukoissa everstiluutnanttina. Kun häntä ei valittu enää kongressiin vuonna 1779, hän siirtyi Philadelphiaan asianajajaksi.


title: Gouverneur Morris

text: Morris julkaisi vuonna 1780 finanssiasioita käsitelleen artikkelisarjan, minkä seurauksena hänet nimitettiin Yhdysvaltain valtiovarainhoidon ylitarkastajana (valtiovarainministerinä) toimineen Robert Morrisin avustajaksi. He eivät olleet sukua. Morris toimi apulaisministerinä 1781–1785 ja hänen aloitteestaan Yhdysvalloissa siirryttiin 1782 kymmenkantaiseen kolikkojärjestelmään. Morris oli myös yksi vaikutusvaltaisimpia jäseniä vuoden 1787 perustuslaillisessa konventissa. Hän kannatti vahvaa keskushallintoa ja elinikäistä presidenttiä, joka voisi myös nimittää senaattorit. Jotkut hänen ehdotuksistaan presidentin valtaoikeuksien vahvistamiseksi toteutuivat. Morris kuului konventissa perustuslain lopullisesta asusta vastanneeseen komiteaan ("Committee of style") ja lakitekstin korkealentoinen muotoilu on pääosin hänen käsialaansa.


title: Gouverneur Morris

text: Vuosina 1789–1798 Morris asui Euroopassa ja toimi 1792–1794 Yhdysvaltain lähettiläänä Ranskassa. Hän vastusti Ranskan vallankumousta ja yritti auttaa kuningas Ludvig XVI:ta pakeneman maasta, minkä seurauksena Ranskan vallankumoushallitus pyysi lopulta hänen kutsumistaan pois lähettilään paikalta. Vuosina 1800–1803 Morris oli senaattorina. Hän kuului vuoden 1812 sodan vastustajiin ja tuki eräiden jyrkkien federalistien suunnitelmaa erillisen pohjoisen konfederaation luomisesta. Hän myös johti 1810–1816 Erien kanavan rakentamisesta vastannutta toimikuntaa.


title: Elämäjärvi (järvi)

text: Elämäjärvi on Viitasaaren reittiin kuuluva keskikokoinen ja matala järvi Pihtiputaalla. Sen vesi laskee Kortteisen kanavaa myöten Saanijärveen. Sen eliöstöön kuuluvat hauki, ahven ja jokirapu. Kalastusta hallinnoi Elämäjärven osakaskunta.


title: Vuorileinikki

text: Vuorileinikki ("Ranunculus montanus") on leinikkien sukuun kuuluva laji. Se on monivuotinen. Varsi on harvakseltaan karvainen ja myös verholehdet ovat karvaisia. Aluslehdillä on 3-5 liuskainen lapa, jonka liuskat ovat muodoltaan puikeita. Aluslehtien reuna on hammasmaisesti sahalaitainen. Ylemmät lehdet ovat puolisepiviä. Kukkien väri on kullankeltainen. Kasvia esiintyy luonnonvaraisena soraisilla paikoilla, niityillä ja tuntureiden ja vuorten lumenviipymillä. Sitä tavataan enimmäkseen Ranskan itäosien ja Saksan eteläosien vuoristossa. Suomessa sitä on löydetty satunnaisesti. Kasvia käytetään myös perennana, jolloin se viihtyy aurinkoisella paikalla kosteahkolla tai kostealla kasvupaikalla.


title: Pääjärvi (Karstula)

text: Pääjärvi on Saarijärven reittiin kuuluva keskikokoinen ja matala järvi Karstulassa. Järvi saa vetensä pohjoisen suunnasta Kiminkijoesta. Pääjärven keskeinen osa on pohjoispuolen Matilaisenselkä, jossa ovat myös suurimmat saaret Kirkkosaari, Vuohisaari, Unikonsaari, Niittysaari ja Männikkösaari. Etelän suuntaan johtaa Riuttasalmesta alkava lahti, jonka päässä vesi laskee Kouheroisenkosken ja Kissakosken kautta etelään. Samaan kosken niskaan laskevat myös länsisuunnasta tulevat Karankajärven vedet. Järven eliöstöön kuuluvat kuha, hauki, ahven, jokirapu, kuore, muikku ja säyne.


title: Pääjärvi (Karstula)

text: Pääjärven pohjoisosan Ruokolahti ja Laikanlahti kuuluvat Natura 2000 -ohjelmaan (numero FI0900141). Ruokolahti on matala umpeenkasvava lahti. Sen kasvistossa on runsas ilmaversoiskasvusto, kelluslehtikasvusto sekä uposlehtisiä. Lahdessa on avovesialueita. Ruokolahti avautuu Laikanlahteen, joka on ruokoa ja kortetta kasvava matala lahti. Sen pohjukkaan laskee Kiminkijoki. Molempien lahtien rannat ovat matalia ja soistuvia ja vaihettuvat erilaisiin metsiin. Laikanlahdella on rantavyöhykkeen takana myös peltoa ja rantamökkejä.


title: Miks Lipsbergs

text: Miks Lipsbergs (s. 9. kesäkuuta 1991 Riika, Latvian SNT, Neuvostoliitto) on latvialainen jääkiekkoilija, joka pelaa try-outilla KHL-joukkue Dinamo Riiassa. Hän on pelipaikaltaan oikea laitahyökkääjä.


title: Miks Lipsbergs

text: Edmunda Vasileva Hokeja Skolan kasvattama Lipsbergs pelasi ensimmäiset miesten pelinsä 16-vuotiaana Riiassa kaudella 2007–2008 Latvian toiseksi korkeimmalla sarjatasolla. Kaudella 2008–2009 hän pelasi Latvian pääsarjaa SK Riika/LSPA:n riveissä. Kauden 2009–2010 Lipsbergs edusti pääosin Valko-Venäjän toiseksi korkeimmalla sarjatasolla Vyšeišaja ligassa pelannutta Ozolniekia. Hän pelasi kauden aikana myös kuusi ottelua Dinamo-Juniors Riiassa maan pääsarja Ekstraligassa.


title: Miks Lipsbergs

text: Kaudeksi 2010–2011 Lipsbergs siirtyi HK Riian joukkueeseen, Venäjän nuorten sarjaan, MHL:ään. Kaudella 2012–2013 hän debytoi Dinamo Riian KHL-joukkueessa, jossa hän pelasi kauden aikana neljä runkosarjaottelua.


title: Miks Lipsbergs

text: Elokuussa 2013 Lipsbergs lainattiin try-outin kautta koko kauden 2013–2014 kattavalla sopimuksella Mestis-joukkue Jokipoikiin seuran ja Dinamo Riian välisen yhteistyön myötä. Marraskuussa 2014 hän palasi kotimaahansa ja siirtyi HK MOGO:n riveihin oltuaan ilman sopimusta alkukauden 2014–2015. Lipsbergs oli kevään 2015 pudotuspelien toiseksi paras maalintekijä HK Kurbadsin Jānis Straupen jälkeen ja MOGO:n paras pistemies tehoilla 8+6=14. Hän voitti kauden päätteeksi Latvian-mestaruuden ja valittiin koko liigan arvokkaimmaksi pelaajaksi.


title: Miks Lipsbergs

text: Kaudella 2015–2016 Lipsbergs oli tehoilla 18+28=46 MOGO:n paras syöttäjä ja hän jakoi joukkueen sisäisen pistepörssin voiton isoveljensä Edgarsin kanssa. He jakoivat koko Latvian pääsarjan pistepörssin neljännen sijan. Kevään 2016 pudotuspeleissä Miks Lipsbergs oli MOGO:n paras pistemies ja maalintekijä tehoilla 8+4=12. Hän voitti kauden päätteeksi pronssia. Latvian cupissa Lipsbergs jakoi joukkueensa sisäisen pistepörssin voiton Rustams Begovsin ja Edgars Kurmisin kanssa tehoilla 3+5=8. MOGO voitti turnauksen ja Lipsbergs valittiin Latvian cupin arvokkaimmaksi pelaajaksi. Hän edusti joukkuetta kauden aikana myös Continental Cupissa, jossa Lipsbergs oli tehoilla 5+2=7 MOGO:n paras maalintekijä ja jakoi sisäisen pistepörssin voiton isoveljensä Edgarsin kanssa.


title: Miks Lipsbergs

text: Heinäkuussa 2016 Lipsbergs palasi try-outilla Dinamo Riian KHL-joukkueeseen.


title: Miks Lipsbergs

text: Lipsbergs pelasi alle 20-vuotiaiden MM-kilpailuissa vuonna 2010. Latvian A-maajoukkueessa hän on pelannut kahdeksan ottelua. Lipsbergs teki A-maajoukkuedebyyttinsä 10. huhtikuuta 2014 Jyväskylässä Suomea vastaan.


title: Miks Lipsbergs

text: Lipsbergsin veljet Edgars, Krišs ja Roberts pelaavat myös jääkiekkoa. Isoveli Edgars pelaa Latvian pääsarjaa HK Kurbadsissa. Pikkuveljistä Krišs pelaa myös Dinamo Riian KHL-joukkueessa ja Roberts ECHL-joukkue Tulsa Oilersissa.


title: Bellesbumprom

text: Bellesbumprom (; tai , Белорусский производственно-торговый концерн лесной, деревообрабатывающей и целлюлозно-бумажной промышленности) on Valko-Venäjän metsä-, puujalostus-, sellu- ja paperiteollisuuden valtionkonserni. Siihen kuuluu noin 60 Valko-Venäjällä toimivaa puutavara-, sahateollisuus-, puunjalostustuote-, talonrakennus-, kaluste-, komponentti-, sellu-, paperi- ja kartonkialan tuotannollista yritystä tai yhteisöä. Näiden kautta tällä "tuotannollis-kaupallisella" metsäteollisuuskonsernilla on noin 53 000 työntekijää. Bellesbumprom kertoo vastaavansa noin 70 prosentista Valko-Venäjän puujalostusteollisuudesta ja noin 50 prosentista maansa kalustetuotannosta. Konserniin kuuluvien yhtiöiden tuotteita viedään yli 50 maahan. Valtion enemmistöomisteisten yhtiöiden lisäksi metsäteollisuuskonserni edustaa myös joitain alansa yksityisomisteisiä yrityksiä.


title: Bellesbumprom

text: Kuutiomääräisesti suurimpia puunkäyttäjiä konsernissa ovat olleet Pinskdrev (Pinsk), Svetlahorskin sellu- ja paperitehdas (Svetlahorsk), "Vitebskdrev" (Vitsebsk), "Mostovdrev" (Masty), "Borisov DOK" (Barysau), "FanDOK" (Babruisk) ja "Retšitsadrev" (Retšytsa).


title: Bellesbumprom

text: Useita konserniin kuuluvia yrityksiä on pyritty 2000-luvulla uudistamaan, yksityistämään ja niille hankkimaan ulkopuolista rahoitusta valtiollisen lainarahoituksen ohella. Modernisointihankkeita on myös kritisoitu, sillä näiden varjolla matalaa palkkaa saavia työntekijöitä on esimerkiksi estetty vaihtamasta työpaikkaansa.


title: Bellesbumprom

text: Valtionkonserni Bellesbumprom on muiden keskeisten valtionkonsernien ja valtiollisen rautatieyhtiön tavoin Valko-Venäjän ministerineuvoston eli maan hallituksen suorassa valvonnassa ja toimii esimerkiksi Valko-Venäjän presidentin hyväksymien lakien ja asetusten puitteissa. Konsernin johto toimii Minskistä käsin. Valtionhallinto listasi Bellesbumpromin vuonna 2013 niiden 80 valtiollisen yrityksen joukkoon, joiden tuli tulouttaa osa voitostaan suoraan valtiolliseen kehitysrahastoon.


title: William Paterson

text: William Paterson (24. joulukuuta 1745 Antrimin kreivikunta, Irlanti – 9. syyskuuta 1806 Albany, New York) oli irlantilaissyntyinen yhdysvaltalainen poliitikko ja tuomari.


title: William Paterson

text: Patersonin perhe muutti Irlannista Pennsylvaniaan vuonna 1747 ja asettui myöhemmin New Jerseyhyn. Hän valmistui vuonna 1763 College of New Jerseystä (nyk. Princetonin yliopisto) ja valmistui lakimieheksi 1769. Paterson osallistui 1775–1776 siirtokunnan kongressiin ja 1776 sen perustuslakia säätäneeseen edustajakokoukseen. Vuosina 1776–1783 hän toimi New Jerseyn oikeusministerinä ("Attorney General"). Vuoden 1787 perustuslaillisessa konventissa Paterson johti New Jerseyn edustajaryhmää, ja hänestä tuli konventissa pienten osavaltioiden johtava puolestapuhuja. Vaihtoehdoksi niin sanotulle Virginian suunnitelmalle hän esitteli New Jerseyn suunnitelmana tai Patersonin suunnitelmana tunnetun ehdotuksen, jonka mukaan liittovaltion kongressissa jokaisella osavaltiolla olisi yksi ääni. Kiista ratkaistiin lopulta kompromissilla, joka yhdisteli molempia suunnitelmia. Patersonilla oli ratkaiseva rooli uuden perustuslain ratifioimisessa New Jerseyssä.


title: William Paterson

text: Paterson toimi 1789–1790 senaattorina, 1790–1793 New Jerseyn kuvernöörinä ja vuodesta 1793 Yhdysvaltain korkeimman oikeuden tuomarina. Patersonin kaupunki New Jerseyssä on nimetty hänen mukaansa.


title: Olkikurkkumedestäjä

text: Olkikurkkumedestäjä ("Chalcomitra adelberti") on medestäjien heimoon kuuluva varpuslintu.


title: Olkikurkkumedestäjä

text: Olkikurkkumedestäjää tavataan Länsi-Afrikan eteläosissa. Lajin kannankehitys on vakaa, ja se on luokiteltu elinvoimaiseksi.


title: Alvajärvi (Jyväskylä)

text: Alvajärvi on järvi Jyväskylässä (vuoden 2008 loppuun Jyväskylän maalaiskunnassa. Se sijaitsee Palokkajärven pohjoispuolella, nelostien tuntumassa. Järvi käsittää leveämmän osan sekä sen länsiosasta etelään haarautuvan pitemmän ja pohjoiseen haarautuvan lyhyemmän lahden. Pohjoisen lahden pohjukkaan laskee Korttajärvestä Laahajoki. Nämä järvet on tilastoissa laskettu yhteen. Alvajärven eteläisestä lahdesta laskee Pappilanjoki Palokkajärveen. Alvajärven itäpuolella ovat Heikkilän ja Matinmäen kaupunginosat, ja osalla taloista on tontti Alvajärven rannalla. Myös länsirannalla on taloja rantatonteilla. Alvajärvessä on yksi saari, Lammassaari.


title: John Henrion

text: John Henrion (s. 19. tammikuuta 1991 Worcester, Massachusetts, Yhdysvallat) on yhdysvaltalainen jääkiekkoilija, joka pelaa Sveitsin toiseksi korkeimmalla sarjatasolla National League B:n EHC Vispissä. Hän on pelipaikaltaan keskushyökkääjä, mutta osaa pelata myös laidassa. Henrion laukoo oikealta.


title: John Henrion

text: Henrion pelasi vuosina 2004–2008 Boston Jr. Bruinsin joukkueessa EmJHL- ja EJHL-sarjoja. USHL-joukkue Des Moines Buccaneers varasi hänet 33. pelaajana vuonna 2007, mutta Henrion ei kuitenkaan koskaan siirtynyt liigaan. Kaudella 2007–2008 hän oli Bruinsin paras pistemies ja maalintekijä tehoilla 34+19=53. Henrion voitti koko EJHL:n maalipörssin ja jakoi pistepörssin kymmenennen sijan Syracuse Starsin Chris Canizzarron kanssa. Hänet valittiin kauden päätteeksi sarjan parhaaksi tulokkaaksi.


title: John Henrion

text: Kaudeksi 2008–2009 Henrion liittyi Yhdysvaltain maajoukkueen kehitysohjelmaan ja edusti alle 18-vuotiaiden maajoukkuetta mm. NAHL-juniorisarjassa. Vuodet 2009–2013 hän kävi New Hampshiren yliopistoa. Ensimmäisellä yliopistokaudellaan 2009–2010 Henrion voitti joukkueensa mukana Hockey Eastin runkosarjan mestaruuden. Viimeisellä yliopistokaudellaan 2012–2013 hän jakoi 15 osumallaan UNH:n sisäisen maalipörssin voiton Grayson Downingin ja Austin Blockin kanssa. Henrion keräsi UMainen Martin Ouelletten ohella kauden aikana eniten tähtiä otteluiden kolmen tähden valinnoissa koko Hockey Eastista ja heidät palkittiin kauden päätteeksi Hockey East Three-Stars Awardilla.


title: John Henrion

text: Kauden 2013–2014 Henrion aloitti ECHL-joukkue Florida Everbladesissa. Tammikuussa 2014 hän siirtyi loppukauden kattaneella ja vuoden mittaisen option sisältäneellä sopimuksella Mestis-joukkue Vaasan Sportiin. Henrion onnistui tekemään runkosarjassa 11 ottelussa 14 tehopistettä ja hän kuului joukkueen suurimpiin onnistujiin. Sport ei lopulta käyttänyt Henrionin sopimuksessa ollutta optiota ja hän siirtyi kesäkuussa 2014 try-outin kautta Ruotsin toiseksi korkeimmalle sarjatasolla HockeyAllsvenskanin Asplöven HC:hen. Henrion voitti koko sarjan maalipörssin ja oli joukkueen toiseksi paras pistemies Allsvenskanin pistepörssinkin voittaneen Jacob Lagacén jälkeen.


title: John Henrion

text: Henrion siirtyi kaudeksi 2015–2016 vuoden mittaisella sopimuksella SHL:n nousijajoukkue Karlskrona HK:n riveihin. Hänen ensimmäinen pääsarjakautensa toi 46 runkosarjaottelussa tehot 7+12=19. Kesken kauden 2016–2017, tammikuussa 2017 Henrion jätti Karlskronan ja siirtyi loppukauden kattavalla ja yhden optiovuoden sisältävällä sopimuksella Sveitsin toiseksi korkeimmalle sarjatasolle National League B:n EHC Vispiin.


title: John Henrion

text: Henrion pelasi alle 18-vuotiaiden MM-kilpailuissa vuonna 2009, jolloin hän voitti maailmanmestaruuden. Henrion pelasi myös alle 18-vuotiaiden Ivan Hlinkan muistoturnauksessa vuonna 2008.


title: Ruskomedestäjä

text: Ruskomedestäjä ("Chalcomitra fuliginosa") on medestäjien heimoon kuuluva varpuslintu.


title: Ruskomedestäjä

text: Ruskomedestäjää tavataan Afrikan länsirannikolla Liberiasta Angolaan. Lajin kannankehitys on vakaa, ja se on luokiteltu elinvoimaiseksi.


title: Missourin kompromissi

text: Missourin kompromissi oli Yhdysvalloissa vuonna 1820 tehty poliittinen järjestely, jonka tarkoituksena oli varmistaa tasapainon säilyminen niin sanottujen vapaiden valtioiden ja orjavaltioiden välillä. Taustalla oli orjuuden vastustajien ja kannattajien pitkä kiista, joka oli muuttumassa Etelä- ja Pohjoisvaltioiden väliseksi vastakkainasetteluksi. Kompromissiratkaisu tehtiin Missourin osavaltioksi hyväksymisen yhteydessä, ja se muodostui ennakkotapaukseksi, jota seurattiin yli 30 vuotta uusien osavaltioiden perustamisten yhteydessä.


title: Missourin kompromissi

text: Missourin territorio oli hakenut vuonna 1817 osavaltion statusta ja kaksi vuotta myöhemmin Yhdysvaltain kongressi valmistautui säätämään lain, joka valtuuttaisi Missourin hyväksymään itselleen oman perustuslain. Edustajainhuoneessa newyorkilainen edustaja James Tallmadge vaati lakiin lisättäväksi pykälän, jonka mukaan Missouriin ei saisi enää tuoda uusia orjia ja senhetkiset orjat oli vapautettava sitä mukaa kun he täyttäisivät 25 vuotta. Tämä johti katkeraan kiistaan siitä, oliko liittovaltiolla oikeus kieltää osavaltioilta orjuuden salliminen. Koska väkirikkaammilla Pohjoisvaltioilla oli enemmistö edustajainhuoneessa, Talmadgen lisäys tuli hyväksytyksi siellä, mutta se hylättiin senaatissa, jossa kaikilla osavaltioilla oli yhtä suuri edustus.


title: Missourin kompromissi

text: Kysymys nousi uudelleen esille joulukuussa 1819, jolloin kongressin oli vuorostaan hyväksyttävä Mainen osavaltiohakemus. Senaatti hyväksyi päätöksen, jonka mukaan Maine liittyisi unioniin vapaana valtiona ja Missouri orjavaltiona. Illinoisia edustaneen senaattori Jesse B. Thomasin ehdotuksesta lakiin tehtiin lisäys, jonka mukaan Louisianan alueelle ei saisi perustaa uusia orjavaltioita Missourin etelärajan eli 36°30' -leveyspiirin pohjoispuolelle. Henry Clayn sovittelun ansiosta myös edustajainhuone hyväksyi kompromissipaketin 3. maaliskuuta 1820.


title: Missourin kompromissi

text: Kun Missourin säätämään perustuslakiin lisättiin kohta, jonka mukaan edes vapaat mustat ja mulatit eivät saisi äänestää osavaltion kongressin vaaleissa, Yhdysvaltain edustajainhuone uhkasi vielä uudelleen torpata Missourin osavaltiohakemuksen. Clayn sovittelulla saatiin aikaan uusi kompromissi maaliskuussa 1821: kongressi asetti Missourin osavaltioksi pääsyn ehdoksi, että sen perustuslakiin tehtäisiin lisäys, jonka mukaan edellämainittua pykälää ei tulkittaisi sellaisella tavalla, joka rajoittaisi kaikille Yhdysvaltain kansalaisille kuuluvia oikeuksia. Missourin perustuslaillinen konventti hyväksyi halutun lisäyksen, ja Missouri hyväksyttiin osavaltioksi elokuussa 1821.


title: Missourin kompromissi

text: Missourin kompromissista sovittaessa kaikki aikalaiset olettivat sen pysyvän voimassa siihen saakka, kunnes orjuus Yhdysvalloissa päättyisi itsestään. Näin oletettiin käyvän tulevaisuudessa, sillä 1820-luvulla orjuus ei ollut taloudellisesti erityisen kannattavaa ja uskottiin, ettei orjatyövoima pystyisi kilpailemaan vapaan työvoiman kanssa. Kukaan ei osannut olettaa, että vuoden 1830 tienoilla eurooppalainen teollisuus nostaisi puuvillan kysynnän moninkertaiseksi ja kysyntään vastaisi Yhdysvaltain Etelän orjatyövoimaan perustuva puuvillatalous, ja erityisesti uudet osavaltiot Alabama, Mississippi, Louisiana ja Texas. Puuvillaa tuotettiin Yhdysvalloissa 0,73 miljoonaa paalia vuonna 1830 ja 2,1 miljoonaa paalia vuonna 1859. (noin 480 000 tonnia).


title: Missourin kompromissi

text: Missourin kompromissi rauhoitti orjuuskysymykseen liittyneen kiistan kärjistymisen hyväksi aikaa. Kompromissi kuitenkin kumottiin käytännössä vuoden 1854 Kansas-Nebraska Actilla, jonka seurauksena Pohjois- ja Etelävaltioiden välinen kiista orjuudesta paheni entuudestaan.


title: Rakennusarkkitehti

text: Rakennusarkkitehti (AMK) on ammattikorkeakoulusta (aiemmin teknillisestä oppilaitoksesta) valmistunut suunnittelija. Nykyisen tutkinnon laajuus on 240 opintopistettä. Rakennusarkkitehdin koulutuksen tarkoituksena on antaa monipuoliset valmiudet toimia rakennussuunnittelijana ja asiantuntijana rakennetun ympäristön suunnittelun eri tehtävissä.


title: Rakennusarkkitehti

text: Ennen ammattikorkeakouluja rakennusarkkitehti oli ammatillisen korkea-asteen tutkinto, jota opetettiin teknillisissä oppilaitoksissa. Rakennustekniikan lisäksi tutkinto sisältää koulutusta rakennus- tai yhdyskuntasuunnittelijaksi. Rakennusarkkitehteja ei Suomessa ole koulutettu vuoden 1996 jälkeen, mutta koulutusohjelman uudelleenkäynnistämistä selvitettiin 2013. Vuoden 2014 alusta toimiluvan koulutuksen järjestämiselle saivat Metropolia, Savonia-ammattikorkeakoulu, Tampereen ammattikorkeakoulu ja Oulun seudun ammattikorkeakoulu.


title: Rakennusarkkitehti

text: Rakennusarkkitehdin koulutuksen tarkoituksena on antaa monipuoliset valmiudet toimia rakennussuunnittelijana ja asiantuntijana rakennetun ympäristön suunnittelun eri tehtävissä. Suunnittelutehtävien lisäksi rakennusarkkitehti voi työskennellä opetus- ja viranomaistehtävissä tai rakennustuoteteollisuuden tuotekehityksessä ja markkinoinnissa.


title: Oxford (kangas)

text: Oxford on panama- tai palttinasidoksista paksuhkoa puuvillakangasta. Sitä on käytetty paitoihin ja ulkoiluvaatteisiin.


title: Viherkurkkumedestäjä

text: Viherkurkkumedestäjä ("Chalcomitra rubescens") on medestäjien heimoon kuuluva varpuslintu.


title: Viherkurkkumedestäjä

text: Viherkurkkumedestäjää tavataan laajalla alueella Afrikan keskiosissa. Sen on kuvattu olevan yleinen sopivissa elinympäristöissä. Lajin kannankehitys on vakaa, ja se on luokiteltu elinvoimaiseksi.


title: Samettimedestäjä

text: Samettimedestäjä ("Chalcomitra amethystina") on medestäjien heimoon kuuluva varpuslintu.


title: Samettimedestäjä

text: Samettimedestäjää tavataan laajalla alueella Eteläisessä Afrikassa sekä Keski- ja Itä-Afrikan eteläosissa. Lajin kannankehitys on vakaa, ja se on luokiteltu elinvoimaiseksi.


title: Paakkila

text: Paakkila on kylä Tuusniemellä valtatie 9:n varrella, Kuopio–Joensuu-tien puolivälissä. Sen lähellä ovat Rikkavesi ja Juojärvi.


title: Paakkila

text: Paakkilassa on ollut Paakkilan kaivos, joka suljettiin 1975.


title: Kyyjärvi (järvi)

text: Kyyjärvi on Saarijärven reittiin kuuluva keskikokoinen ja matala järvi Kyyjärvellä. Järvi laskee Oikarinjokea ja Kiminginjokea pitkin etelän suuntaan Karstulaan, jonne onkin ollut menneinä aikoina hyvä vesiväylä. Sitä käytetään jokin verran melontareittinä, joskin reitin taukopaikat ovat kunnostamattomia.


title: Veririntamedestäjä

text: Veririntamedestäjä ("Chalcomitra hunteri") on medestäjien heimoon kuuluva varpuslintu.


title: Veririntamedestäjä

text: Veririntamedestäjää tavataan Itä-Afrikassa. Sitä on kuvattu melko yleiseksi ja laajalle levinneeksi. Lajin kannankehitys on vakaa, ja se on luokiteltu elinvoimaiseksi.


title: Sokotranmedestäjä

text: Sokotranmedestäjä ("Chalcomitra balfouri") on medestäjien heimoon kuuluva varpuslintu.


title: Sokotranmedestäjä

text: Sokotranmedestäjää tavataan kotoperäisenä Sokotran saarella. Lajia on kuvattu yleiesksi, mutta sen kannankehitys on laskeva. Sen ei kuitenkaan uskota olevan vaarassa, ja laji on luokiteltu elinvoimaiseksi.


title: Gustaf Adolf Konstantin Gripenberg

text: Gustaf Adolf Konstantin Gripenberg (9. tammikuuta 1854 Kurkijoki – 23. lokakuuta 1918 Helsinki) oli suomalainen vapaaherra, sotilas ja sotahistorioisija.


title: Gustaf Adolf Konstantin Gripenberg

text: Gripenbergin vanhemmat olivat senaattori, vapaaherra Johan Ulrik Sebastian Gripenberg ja Maria Lovisa Öhrnberg. Hän kävi Haminan kadettikoulun, otti Suomen kaartin mukana osaa Turkin sotaan 1877–1878 ja ylennettiin suomalaisissa joukoissa palveltuaan everstiluutnantiksi 1895. Gripenberg oli 1901–1902 Suomen sotaväen päällikköhallituksessa vt. esikuntapäällikkönä ja järjesti 1903–1910 hajotettujen pataljoonien arkistot valtionarkistossa. Vuosina 1884–1904 hän toimitti aikakauslehteä "Finsk militär tidskrift", jossa hän julkaisi Suomen sotalaitoksen historiaa Venäjän vallan aikana koskeneita artikkeleita. Hän julkaisi myös sotahistorialliset teokset "Lifgardets 3. finska skarpskyttebataljon 1812–1905" (1905–1912), "Suomen sota 1808–09" (1809) ja "Finska kadettkåren och dess kamratskap" (1912). Gripenberg harrasti musiikkia ja painatti vihkosen mieskuorolauluja.


title: Gustaf Adolf Konstantin Gripenberg

text: Gripenbergin puoliso vuodesta 1884 oli vapaaherratar Johanna Constance Alexandra Hisinger (k. 1838).


title: Kuuselankankaan asuinpaikka

text: Kuuselankankaan asuinpaikka sijaitsee Oulun Yli-Iissä kilometrin päässä Kierikin voimalaitoksesta yläjuoksulle päin Iijoen pohjoisrannalla. Vuonna 1993 löytynyt muinainen asuinpaikka on osa Kierikin kivikautista löytökompleksia, jonka väestö on kuulunut sekä kampakeramiikan että Kierikin keramiikkan kulttuuriin. Sen kaivauksita löydetyt esineet muodostavat tärkeimmän osan Kierikkikeskuksen näyttelyä. Asuinpaikkaa asuttiin noin 500 vuotta ja se ajoitetaan myöhäiselle neoliittiselle kivikaudelle 3 700−3 130 eaa..


title: Kuuselankankaan asuinpaikka

text: Kuuselankankaan kaivauksissa löydetyistä nuotioista talletettuista palamatta jääneistä hiilenpalasista on teetetty joitakin ajoituksia. Tulokset mahtuvat välille 3 600−3 130 eaa., mikä ei sisällä virherajoja ja on siksi ajateltava asutuksen ydinajaksi. Varhainen ilmoitus asuinpaikan asuttamisesta on 3 780−3 340 eaa.. Kierikin keramiikka ajoitetaan alkavaksi samoihin aikoihin ja koska asuinpaikalla on myös tyypillistä kamapakeramiikkaa, on asutus saattanut alkaa aikaisemminkin. Paikalta on saatu myös yksi varhaismetallikauden ajoitus, joten kiinteän asumisen jälkeen paikalla on asuttu satunnaisesti paljon myöhemmin.


title: Kuuselankankaan asuinpaikka

text: Kohde sijaitsee yhdystie 8540:n ja joen välisellä hiekkakankaalla, joka on 60 metriä merenpinnan yläpuolella. Paikalta on löydetty noin 30 laajempaa asuinpainannetta, joista osa on kolmessa rannansuuntaisessa rivissä ja muut hajallaan. Tien pohjoispuolella on myös pieniä kuopanteita pohjois-etelä -suuntaisessa jonossa. Kuopanteet ovat niin pieniä, että ne saattavat olla pyyntikuoppia.


title: Kuuselankankaan asuinpaikka

text: Maankohoamiskäyrien asuinpaikan mukaan nykyinen korkeus 60 metriä merenpinnasta tarkoittaa Iijoen seudulla, että merenranta on kulkenut aivan asuinpaikan vierestä noin 3 500 eaa.. Tämä ajoitus sopii yhteen asuinpaikan radiohiiliajoitusten kanssa. Asuinpaikan rantaviiva on korkeuskäyrien mukaan ollut pohjois-eteläsuuntainen ja karttojen korkeuskäyristä huomaa, että joen suisto on ollut jo pitkään aallokon muodostamien rantavallien syntyaluetta.


title: Kuuselankankaan asuinpaikka

text: Kuuselankankaan nuorin vaihe on samanaikainen Voima-Kuuselan asuinpaikan ja Kierikkisaaren asuinpaikan kanssa.


title: Kuuselankankaan asuinpaikka

text: Kuuselankankaalla asumuspainanteita tunnetaan 27, joista ainakin 12 on tutkittu kaivamalla. Asumuksien sisällä olevasta likamaasta on löydetty sekä kampakeraamista- että kierikin keramiikkaa. Kampakeramiikka liittyy Kuuselankankaan varhaiseen asuttamiseen ja Kierikin keramiikka myöhäiseen asuttamiseen. Kampakeraamiset asumukset ovat olleet enemmän hajallaan kuin Kierikin keramiikan asumukset, jotka sijaitsevat väljissä riveissä.


title: Kuuselankankaan asuinpaikka

text: Kuuselankankaan kaivauksissa kyettiin asumuksen lattiatason muoto määrittämään kolmessa asumuksessa. Asumuspainanteessa numero 18 lattian muodoksi pääteltiin soikea tai suorakaiteen muoto. Tämän asumuksen hiilinäyte ajoitettiin noin 3 540 eaa., mutta keramiikan puuttuessa sen kulttuurisidos jäi auki. Asumuspainanteessa numero 16 lattian likamaa-alue mahtui 8×5 metrin sisälle se oli muodoltaan soikea. Tästä painanteesta löytyi sekä kampakeramiikkaa että kierikin keramiikkaa. Painanteessa numero 15 likamaa-alue oli muodoltaan suorakaide ja sen mitat olivat 11×8 metriä. Tästäkään painanteesta ei löytynyt keramiikkaa, mutta sen arveltiin olleen kamapakeraamiselta kaudelta. Painanne numero 23 tutkittiin vain osittain, mutta silloin pääteltiin, että sen seinälinja oli suora ja 5 metriä leveä. Arveltiin myös, että asumuksen muoto on ollut nelikulmainen.


title: Kuuselankankaan asuinpaikka

text: Asumuspainanteissa numero 2 ja 7 löytyi pieniä pyöreitä likamaajälkiä, jotka olivat kuin lahonneiden paalujen jättämiä jälkiä. Asumus 2:ssa jäljet seurasivat vastakkaisia seinälinjoja pareittain ja asumuksessa 7 oli joitakin tällaisia vastaavia jälkiä, jossa oli mukana mustaa hiiltä. Näitä voidaan tulkita maaseinien tueksi pystytetyiksi paaluiksi. Paalujen kärjet on voitu polttaa hiilipintaisiksi, koska hiili on hyvä suoja lahoamista vastaan. Rakennuksissa kaikki materiaali liesiä lukuun ottamatta on täytynyt olla orgaanista, joka Kierikin happamassa hiekassa häviää lähes täydellisesti.


title: Kuuselankankaan asuinpaikka

text: Kuuselankankaalla käytettiin suuria kuoppiin rakennettuja keittöliesiä asumuksien sisällä. Myös ulkopuolella poltettuja pienempiä nuotoioita käytettiin. Asuinpaikalta on löytynyt tulen polttamia ja särkemiä kiviä lukuisissa kasoissa. Vaikuttaa siltä, että asumuksia on lämitetty kuumennettujen kivien varastoimalla lämmöllä avulla.


title: Kuuselankankaan asuinpaikka

text: Eteläharjun asuinpaikka sijaitsee nykyisen joen rannan läheisyydessä ympäristöään korkeammalla matalalla harjulla. Se luetaan kuuluvaksi Kuuselankankaan asuinpaikkaan, vaikka sinne on matkaa 250 metriä. Harjulla näkyy 5 tai 6 asuinpainannetta. Vuoden 1999 kaivauksissa löytyi asuinpainanteen numero 4 kaakkoispuolelta pääasiassa kvartsi-iskoksia ja yksi T-muotoinen liuskeveitsi.


title: Kuuselankankaan asuinpaikka

text: Niin sanottuja rivitaloja, jossa lähekkäin rakennetut asumukset yhdistettiin välikäytävillä, alettiin rakentamaan eri puolilla Suomea samanaikaisesti noin 3 300−3 000 eaa.. Kierikissä tämä ei tapahtunut vielä Kuuselankankaalla, mutta vähän nuoremmassa Voima-Kuuselassa on jo rivitaloja.


title: Kuuselankankaan asuinpaikka

text: Kierikin kivikauden kylässä olevista asumuksista neljä on rekonstruoitu Kuuselankankaan ja yksi Korvalan asuinpaikan tutkimusten sekä metsästäjäkansojen etnograafisten tietojen perusteella. Niitä ei pidetä aitoina kivikauden asumusten kopioina, vaan niitä rakennettaessa on tutkittu eri ideoita toteuttaa kivikauden rakennus ja samalla on selvitetty, mitä uusia kysymyksiä valitut ratkaisut nostavat esille. Kivikauden kylän talot on myös yhdistetty välikäytävällä, mitä ei ole ollut vielä Kuuselankankaalla käytössä, mutta Korvalassa taas oli.


title: Kuuselankankaan asuinpaikka

text: Vuonna 1998 rakennettiin kaksi asumusta, joista toisen pohja oli suorakaide ja toisen soikio. Niiden pinta-alat olivat 49 m³ ja 54 m³. Niiden kattoa kannatteli kurkihirsi, jota tukivat maahan upotetut keskuspaalut, vaikka sellaisista ei ole kaivauksissa löydetty jälkiä. Katto rakennettiin kurkihirren varaan ja se katettiin tuohilevyillä sekä turpeella. Vuonna 1999 rakennettiin kolme asumusta lisää. Kaksi niistä olivat paalurakenteisia ja yksi hirsirakenteinen. Paalurakenteisen asumuksen seinärakenne toteutettiin ohuilla riu'uilla ja pyöreäpohjainen asumus jätettiin kattamatta. Kuuselankankaalta ei ole löydetty yhtään pyöreäpohjaisen asumuksen jäänteitä. Toisen paalurakenteisen asumuksen pohjan mitat olivat 8×5 metriä ja sitä vastaavat Kuuselankankalla tutkitut asumukset numero 16 ja 18. Tämän asumuksen kurkihirsi tuettiin A-pukkien varaan ja keskuspaalut jätettiin siten pois. Edellisten asumusten lattiataso tehtiin kaivamalla lattia puolen metrin syvyyteen maahan. Hiekkavallin seinämät valuivat lattialle, joten niitä oli tuettava jotenkin. Kierikissä seinä valmistettiin punomalla se pajunoksista ja tilkitsemällä seinän raot turpeella. Tällainen seinärakenne vaati tukipaalujen pystyttämisen ja sitomisen kattorakenteisiin. Kolmas vuoden 1999 aikana rakennettu asumus perustettiin maahan kaivettuun noin 60 senttimetriä korkeaan hirsisalvokseen, jonka sisämitat olivat 7,4×6,6 metriä. Salvos esti samalla hiekkaa valumasta seinämästälattialle. Hirret liitettiin toisiinsa "koirankaula-salvoksella". Tässäkin asumuksessa käytettiin keskuspaaluja kurkihirren kannatteluun ja katto toteutettiin edellisten asumusten tapaan. Kattojen korkeutta ei kaivauksien materiaaleista ole voitu päätellä, joten kivikylän katot kallistettiin 45°.


title: Kuuselankankaan asuinpaikka

text: Kuuselankangas on mielenkiintoinen asuinpaikka, sillä sieltä on löydetty sekä Kierikin- että kampakeramiikkaa. Ajoituksien perusteella voidaan esittää, että keraaminen tyyli on vaihtunut noin 3 600−3 500 eaa. vaihteessa. Keraaminen traditio näyttäisi jatkavan tyypillisen kampakeraamisen kulttuurin traditiota ruukkujen käytössä, vaikka sen valmistustekniikassa lisättiin saviseokseen asbestinkuituja ruukun seinämien vahvistamiseksi. Suurimman todetun ruukun laskennallinen vetoisuus on 100 litraa, mikä on varsin suuri.


title: Kuuselankankaan asuinpaikka

text: Alkujaan asuinpaikan kaksi erilaista keraamista traditiota johti tulkintaan, että näitä harjoitettiin eri aikoina eli että tyypillinen kampakeraaminen väestö korvaantui myöhemmin kierikinkeraamisella väestöllä. Toisenlainen näkemys olettaa molempien väestöjen elänneen samalla asuinpaikalla yhtä aikaa. Tätä tukisivat radiohiiliajoitukset, jotka ovat lähes samoja eri asumuksille. Asumukset, jotka sijaitsevat hieman eri paikoissa ja jotka ovat eri kokoisiakin, ovat löytöprofiililtaan erilaisia ja juuri tämä jakaa mielipiteitä. Kolmas vaihtoehto olisi, että kulttuurin muutoksia tapahtui saman väestö sisällä uudessa asuinpaikassa ja että asuinpaikka olisi vielä asutettu uudelleen tämän muutoksen jälkeen.


title: Kuuselankankaan asuinpaikka

text: Suurin osa meripihkalöydöistä on tehty asuinalueen pihamaasta tai asumuksen pohjalta eli sen sisältä, jonne rikkoutunut koru on pudonnut ja hautautunut hiekkaan. Uutena meripihka on kestävä ja sitkeä materiaali ja helposti työstettävää. Valolle ja ilmalle altistuessaan se menettää nämä ominaisuutensa. On selvää, että lopulta korut hajoavat ja putoavat maahan. Useimmille meripihkakoruille on varmaan käynnyt juuri näin. Muuten ne olisivat päätyneet ihmisen mukana hautaan, josta ne sitten olisivat hauta-antimina löytyneet. Runsaat esiintymät asumusten lähellä ovat tutkijoiden mielestä osoitus siitä, että ne annettiin eteenpäin nuoremmille, joiden käytössä ne sitten lopulta murenivat ja hävisivät.


title: Kuuselankankaan asuinpaikka

text: Suurin osa meripihkakoruista voidaan liittää kierikinkeramiikan kanssa samaan kontekstiin. Vain viisi meripihkakorua liittyi kampakeramiikkaan (2 helmeä, ripus, nappi ja ehjä pala) eikä kahta korua ole voitu kytkeä kumpaankaan traditioon. Vaikka myös kampakeraamisella kaudella käytiin kaukokauppaa, on piikivellä ollut siinä merkittävin asema. Meripihkaesineet ovat kampakeraamisella kaudella harvinaisempia löydöksiä kuin Kierikin keraamisella kaudella, jolloin sitä on tuotu Iijoelle runsaasti. Tämä Kierikin muinaisalueen yleishavainto pätee myös Kuuselankankaalla.


title: Kuuselankankaan asuinpaikka

text: Eniten meripihkan löytöaineistossa esiintyi nappeja (40 kappaletta), joihin on neulomista varten porattu taidokkaasti kaksi toisiinsa yhtyvää reikää napin samalle puolelle. Myös riipuksia oli saman verran (43 kappaletta). Riipukset ovat vähemmän säännöllisiä ja muodoltaan levymäisiä koruja, jotka on ripustettu reunaan portattusta rei'ästä. Helmiä tunnetaan vain muutamia (4 kappaletta). Ne on valmistettu pyöristämällä pallomainen tai pitkänmallinen meripihkapalaa ja poraamalla siihen pitkittäinen reikä helmen läpi narun pujottamista varten. Edellisistä poikkeava korutyyppi on meripihkarengas, johon on kairaamalla tehty laaja reikä. Kuuselankankaalta löytyi yksi ehjä rengas.


title: Kuuselankankaan asuinpaikka

text: Meripihka on ilmeisesti peräisin eteläisen Itämeren itärannikolta. Siellä on myös ollut käytössä vastaavia korutyyppejä, joten ainakin osa koruista vaihdettiin valmiina tuotteina. Omasta korujen valmistuksesta ei ole löytynyt mainintoja.


title: Kuuselankankaan asuinpaikka

text: Vuonna 1997 kaivauksissa löytynyt taotusta luonnonkuparista muotoiltu ruodollinen veitsi. Sitä kutsutaan yleisesti "Kierikin kupariveitseksi (KM 30775:1)". Veitsi löytyi asumuspainanteen numero 4 reunavallin päältä, kun siitä revittiin turvetta ja kunttaa irti. Se on 12,7 cm pitkä, 19 mm leveä ja 1,5 mm paksu. Veitsen kärki on modermisti kääntyvä, joten sillä on viilletty. Ruoto on kavennettu osittain kääntämällä kapeammaksi, joten veitsellä on ollut kahva. Veisti löytyi kokonaan vihreäksi korrodtioituna.


title: Kuuselankankaan asuinpaikka

text: Seuraavat tulokset mitattu vuonna 2009 metallinäytteestä, joka on otettu ruodosta. Kupariveitsen materiaali on luonnonkuparia. Siinä on 99,508 % kuparia, jonka epäpuhtauksena on ainakin 0,200 % hopeaa, 0,079 % arseenia ja 0,051 % antimonia. Metallin kiteet ovat pieniä ja vähän muuntuneita, joten hypoteesit "takomalla muotoiltu" ja "vähän lämpökäsitelty" voidaan julkistaa oikeiksi. Lämmittämisen ylärajaksi saatiin väljästi 600 °C. Veitsen kovuus oli Mohsin asteikolla vain 2, joten kovin käytännöllinen veitsi ei ollut. Sillä on voinut leikata pehmeää orgaanista materiaalia.


title: Kuuselankankaan asuinpaikka

text: Ruodon tyvässä ollut pallomainen aines, jota kutsutaan liima-aineeksi, tutkittiin vuonna 2009 myös. Se ei liuennut orgaanisia materiaaleja liuottaviin nesteisiin. Aineen syntyalkuperä jäi sen vuoksi auki. Mittausten mukaan se voi koostua epäorgaanisista aineista, mutta siinä on mukana vähän hiiltä, koska siitä tehtiin vuonna 2001 radiohiilianalyysi, joka viittasi keskiaikaan. Liima-ainetta löytyi myös veitsen krakkeloituneen pinnan alta.


title: Kuuselankankaan asuinpaikka

text: Vaikka kupariveitsen kytkös kivikauteen jää toistaiseksi auki, on vielä huomattava lopuksi, että juuri noihin aikoihin Äänisen ympäristössä opittiin käsittelemään kuparia ja sitä on löydetty Äänisen länsi- ja luoteispuolen asuinpaikoilta paljon. Koska piikiven kauppa Äänisen suuntaan oli vilkasta, on kupariesineitäkin voinut kulkeutua Yli-Iihin. Myös Korvalan asuinpaikalta on löydetty kuparipalanen (KM 32134:1387).


title: Kuuselankankaan asuinpaikka

text: Suurin osa eli yli 90 % löydetyistä poltetuista luunsiruista katsotaan kuuluvan hylkeille. Kun 1990-luvulla löydetyistä nuotiossa poltetuista hylkeenluista tehtiin lajitunnistus, onnistui se 762 luunpalasesta vain 3:lle palaselle. Kaikki kolme kuuluivat grönlanninhylkeelle.


title: Kuuselankankaan asuinpaikka

text: Vuonna 1993 Pentti Koivusen vetämällä Oulun yliopiston arkeologian inventointikurssilla löytyi maansiirtotyömaalla Kuuselankankaalla merkkejä muinaisesta asutuksesta. Pentti Koivunen ja Merja Makkonen tutkivat Kuuselankangasta kaivauksilla vuosina 1993, jolloin aloitettiin asuinpainanteen 17 tutkimukset, ja niitä jatkettiin vuonna 1994, jolloin edellisten lisäksi osallistui tutkimuksiin myös Mika Sarkkinen. Kaivauksia laajennettiin kahtena seuraavana vuonna muihin maansiirtotöissä tuhoutuneisiin kohteisiin. Myös museoviraston tutkijat osallistuivat vuosina 1994−1995 alueen itäosan kaivauksilla Mika Sarkkisen ja Kaarlo Katiskosken johdolla. Tällöin tutkittiin asumuspainanteet 7, 9, 12 ja 13 sekä niiden ympäristöä.


title: Kuuselankankaan asuinpaikka

text: Vuonna 1995 avattiin taas kaksi kohdetta, joita tutkivat Pentti Koivunen ja Minna Korolainen sekä Kaarlo Katiskoski ja vuonna 1996 samoin kaivausjohtajina Pentti Koivunen ja Patrik Franzén sekä Petri Halinen. Vuonna 1997 kaivoivat Pentti Koivunen ja Timo Ylimaunu, mutta Hans-Peter Schulz inventoi paikkaa. Milton Nuñez sekä Tuija Rankama ja Heli Maijanen kaivoivat 1998, Petro Pesonen vuonna 2000 ja Andre Costopoulos vuonna 2002.


title: Kuuselankankaan asuinpaikka

text: Kun Kuuselankankaan asuinpaikan kaivaukset saatiin vuonna 1997 melkein suoritettua loppuun, alkoi sen ympäristön kartoitus. Muun muassa Kuuselankankaasta 250 metriä kaakkoon sijaitsevalla pienellä "Eteläharjulla" avattiin Timo Ylämaunun johdolla koeruutu, josta löytyi ruodollinen kupariveitsen terä. Veitsenterä ajoitettiin kivikautiseksi löytöaineiston perusteella ja korkeuskäyrän avulla se sijoitettiin 3 500 eaa..


title: Kuuselankankaan asuinpaikka

text: Kupariveitsen ruodon tyvestä paaputettiin irti liima-ainetta, jonka vuonna 2001 tehty ajoitus sijoitti ristiretkiaikaan. Eteläharjulle palattiin kaivamaan vuonna 1999 Oulun yliopiston järjestämän ja André Costopoulosin johtaman arkeologisen kurssin voimin. Kupariveitsen löytöpaikan kohdalta avatusta tutkimusalueesta löytyi suorakaiteen muotoinen alue, jolta kivikauden löydöt puuttuivat. Lisäksi löytyi rautakuonaa. Alueella olisi tämän johtopäätöksen vuoksi asuttu myös rautakaudella tai myöhemmin. Kupariveitsen ajoittaminen kivikauteen ei tutkimusryhmän mielestä enää ollut perusteita.


title: Rautelankoski

text: Rautelankoski on vesistönruoppauksen seurauksena hävinnyt koski Paimionjoessa Somerolla. Koski sijaitsi Paimionjoen yläjuoksun järvireitillä Saarentaanjärven ja Rautelanjärven välillä. Ennen kosken ruoppausta ja Turun kaupungin vedenoton tarpeisiin järviketjun alapäähän Hovirinnankoskeen Someron Pitkäjärvelle rakennetun padon valmistumista pudotus koskessa oli noin 40 cm. Ruoppauksen ja Hovirinnan padon rakentamisen jälkeen putous koko välillä Painiosta Somerniemellä Hovirinnankoskelle Someron Pitkäjärvellä on vain noin 5 cm. Rautelankosken ja läheisen Kertunsalon saaren maisema arvioitiin vuonna 1961 kauniiksi mutta kosken ruoppaus 1960-luvulla muuti alueen ilmettä.


title: Luettelo Juice Leskisen sävellyksistä ja sanoituksista

text: Tämä on luettelo kaikista Juice Leskisen säveltämistä, sanoittamista sekä suomentamista kappaleista aakkosjärjestyksessä. Luettelosta löytyvät kaikki hänen itse levyttämänsä sekä muille tekemänsä kappaleet. Luetteloon merkittyjä tietoja ovat kappaleen nimi, Leskisen rooli kappaleessa, miltä äänitteeltä kappale löytyy sekä kappaleen julkaisuvuosi. Muille tehtyjen kappaleiden kohdalta löytyy ensin artisti tai yhtye, joka toimi kappaleen ensiesittäjänä, ja seuraavaksi kappaleen alkuperäinen julkaisu. Leskisen omissa kappaleissa on mainittu ensin hänen silloinen yhtyeensä ja sen jälkeen kappaleen äänite. Leskisen suomentamissa kappaleissa on mainittu alkuperäisen kappaleen nimi.


title: Mikael Groening

text: Mikael (Michael) Groening (26. marraskuuta 1714 Vaasa – 2. joulukuuta 1778 Tukholma) oli suomalainen venäjän kieliopin laatija.


title: Mikael Groening

text: Groeningin vanhemmat olivat Jakob Groening ja Maria Tallroth. Hänen tiedetään olleen 1729 Pietarissa, jonne hän oli tullut Lappeenrannasta. 1740 hänen taas tiedetään olleen tunnetun astronomin, Delisle-asteikon kehittäjän Joseph-Nicolas Delislen apulaisena ja tulkkina ja käyneen tämän mukana Obdorskissa Siperiassa. Groening opetti kieliä akateemisessa lukiossa ja toimi Venäjän keisarinnan kansliassa kielten kääntäjänä, mukaan lukien suomen kieli. 1748 hän siirtyi Tukholmaan, Ruotsin kuninkaan kansliaan venäjän kielen kääntäjäksi. Siellä hän julkaisi 1750 teoksen "Grammatica Russica eller Grundelig Handledning til Ryska språket, jemte et tilräckeligit Vocabularium". Tämä verrattain laaja kielioppi oli ensimmäisiä alallaan.


title: Mikael Groening

text: Groeningin puoliso oli Anna Fredrika Ek.


title: Belgospištšeprom

text: Belgospištšeprom (; tai , Белорусский государственный концерн пищевой промышленности "Белгоспищепром"; ) on vuonna 1997 perustettu Valko-Venäjän elintarviketeollisuuden valtionkonserni.


title: Belgospištšeprom

text: Konserniin kuuluu noin 57 elintarvike-, makeis-, panimo- tai alkoholituotannon piirissä toimivaa yritystä tai yhteisöä. Suuri osa yrityksistä on kokonaan tai pääosin valtion omistamia, mutta muutamissa on yksityinen enemmistöomistus. Tunnettuja konserniin kuuluvia valkovenäläisiä yrityksiä ovat esimerkiksi Slutskin sokeritehdas ja muut juurikassokeritehtaat, Krinitsa-panimo, Belalko ja useat muut alkoholitislaamot, Spartak- ja Kommunarka-suklaatehtaat, ruokaöljy- ja margariinitehtaita, Mozyrsol-suolatehdas sekä vauvanruoka- ja meijeriyritys Bellakt. Konserniin kuuluu myös elintarvikealan markkinointia, tuotantoa ja tekniikkaa sekä maisemansuunnittelua opettava tekninen oppilaitos.


title: Belgospištšeprom

text: Valtion elintarviketuotantokonserni Belgospištšeprom on muiden keskeisten valtionkonsernien ja valtiollisen rautatieyhtiön tavoin Valko-Venäjän ministerineuvoston eli maan hallituksen suorassa valvonnassa. Belgospištšeprom on Valko-Venäjän maataloustuotannon jalostajana kuitenkin vasta toisena noin 20 prosentin osuudella alan jalostavasta teollisuudesta. Suoraan Valko-Venäjän Maatalous- ja elintarvikeministeriön alaisuudessa on noin 70% toimialan teollisuudesta. Konsernin johto toimii Minskistä käsin. Valtionhallinto listasi Belgospištšepromin vuonna 2013 niiden 80 valtiollisen yrityksen joukkoon, joiden tuli tulouttaa osa voitostaan suoraan valtiolliseen kehitysrahastoon.


title: Sony Xperia

text: Sony Xperia on Sonyn valmistamien älylaitteiden tuoteperhe. Ensimmäinen älypuhelin on Xperia S. Tuotelinjastosta löytyy viisi taulutietokonetta, Xperia Tablet Z, S, Z2, Z3 Compact ja Z4.


title: Sony Xperia

text: Xperia on Sony Ericssonin valmistama älypuhelin ja ensimmäinen Ericssonin puhelin, jonka käyttöjärjestelmä on Windows Mobile. Xperiassa on kolmen tuuman ja 800 × 480 pikselin TFT-kosketusnäyttö, joka tukee 65 536 väriä, ja liukuva qwerty-näppäimistö.


title: Sony Xperia

text: Nykyisissä Xperioissa on kosketusnäyttö ja muokattu Android-käyttöjärjestelmä.


title: Girls Just Want to Have Fun

text: Girls Just Wanna Have Fun on Robert Hazardin vuonna 1979 kirjoittama ja esittämä kappale, josta tunnetuimman ja hitiksi nousseen version levytti amerikkalainen laulaja-lauluntekijä Cyndi Lauper. Se julkaistiin Lauperin soolouran ensimmäisenä singlenä hänen "She's So Unusual"-studioalbumilta vuonna 1983. Lauperin esittämä kappale sai tunnustusta sen feministisestä tyylistä. Kappaleen on nykypäivänä coveroinut yli 30 muutakin artistia joko studioalbumin tai livekonsertin muodossa.


title: Girls Just Want to Have Fun

text: Kappale oli Lauperin läpimurtohitti, saavuttaen 2. sijan Billboard Hot 100-listalla sekä muodostuen maailmanlaajuiseksi hitiksi loppuvuoden 1983 sekä alkuvuoden 1984 aikana. Se on edelleen yksi Lauperin nimikkokappaleista ja se oli laajalti suosittu kappale sen julkaisuvuoden aikakaudella, 1980-luvulla. Rolling Stone ja MTV; '100 Greatest Pop Songs': 1-50", "Rolling Stone: "The 100 Top Music Videos"", sekä "VH1: 100 Greatest Videos"-listat sijoittivat kappaleen samassa järjestyksessä mainittuna sijoille #22, #39 ja #45. Kappale sai Grammy-ehdokkuuden kategorioissa "Vuoden nauhoite" sekä "Paras naispoplaulajan esitys".


title: Paavalinvuoren rautatietunneli

text: Paavalinvuoren rautatietunneli on rautatietunneli Muuramessa Jyväskylän–Jämsänkosken rataosalla. Sen pituus on 768 metriä, ja se valmistui vuonna 1975.


title: Varesjärvi

text: Varesjärvi on Varsinais-Suomessa Salossa, entisellä Kiikalan ja Suomusjärven rajalla neljä kilometriä Suomusjärven Kitulan taajamasta koilliseen, sijaitseva järvi, joka kuuluu Kiskonjoen–Perniönjoen vesistöön.


title: Varesjärvi

text: Järven pinta-ala on 159 hehtaaria eli 1,6 neliökilometriä. Se on 2,4 kilometriä pitkä ja 1,7 kilometriä leveä. Se on muodostunut harjujakson rinnalle, joka kulkee Kiikkalan lentokentän, Kyöppelinharjun, Pöytäkankaan ja Vähänummen kautta Siitoonjärvelle. Järvi on Z-kirjaimen muotoinen, minkä vuoksi järven pituus ja leveys eivät vastaa veneilijän kokemusta. Järvi on sen keskilinjaa pitkin mittaamalla Vareksenpäästä Jokilahteen yli neljä kilometriä pitkä ja silloin sen suurin poikittainen leveys on vain 950 metriä. Järven keskikohdassa on Kylmäniemen kohdalla kapeampi kohta, jonka molemmilla puolilla järvi on leveämpi. Järven länsipäässä työntyy pohjoiseen erillinen Jokilahti, joka on kasvamassa umpeen, ellei sitä toisinaan ruopata uudelleen. Järven länsiosat ovat alavaa maata, mutta itärannat päättyvät laajan Pöytäkankaan rinteisiin. Pöytäkangas kohoaa lähes 30 metriä vedenpinnan yläpuolelle ja se ulottuu koko itärannan pituudelle. Rinteistä vuotaa kaksi rauhoitettua lähettä vettä järveen. Järvessä on kartan mukaan neljä saarta. Se ovat pieniä luotomaisia saaria, joita kutsutaan nimillä Pirtinkari, Pöytäkari, Mäkisaari ja Aittasaari.


title: Varesjärvi

text: Järvi on luodattu ja siitä on julkaistu syvyyskartat. Sen tilavuus on 1,3 miljoonaa kuutiometriä eli 0,0013 kuutiokilometriä. Järven keskisyvyys on 0,8 metriä ja suurin syvyys on 3,5 metriä. Syvin kohta sijaitsee aivan Mäkisaaren vieressä sen pohjoispuolella. Järven itäpuolen allas on syvempi kuin muu osa järveä.


title: Varesjärvi

text: Järven rantaviivan pituus on 10,8 kilometriä ja sen rannat ovat pääasiassa metsämaata. Järven pohjoisrannalla ulottuvat neljän maatilan pellot lähelle järven rantaa. Järven länsipäässä ovat alavat metsäalueet soistuneet myös laskujoen ympäriltä. Asutus on haja-asutusta ja sen rannoille on rakennettu yli 70 vapaa-ajan asuntoa. Niille tulee tiet Kiikalan ja Suomusjärven kirkonkyliltä sekä valtatieltä 1. Järvi jakautuu Kiikalan Saaren ja Yltäkylän sekä Suomusjärven Lahnajärven, Kettulan ja Vareksenbölen kylien kesken.


title: Varesjärvi

text: Järvessä on toteutettu pieni järvenlasku vuonna 1946, jolloin vedenpinta aleni keskimäärin 89 senttimetriä. Pajastunutta vesijättömaata ei olla liitetty entisten rantojen tontteihin, mutta järvenlaskun jälkeen on monet vapaa-ajan asunnot rakennettu lähemmäksi nykyrantaa. Järvenlaskun jäljeen vedenpinta on alkanut taas nousta, koska Jokilahti on alkanut kasvaa umpeen. Luusuaan on rakennettu luvaton pato vuonna 1971, mutta se purettiin vesioikeuden päätöksellä. Järven vedenpinnannostolle on kuitenkin ollut selvästi halukkuutta. Järven tilasta huolestuneet ovat perustaneet järven hoitoa edistämään yhdistyksen Varesjärven hoito ry . Se on hakenut 1990-luvun lopulla lupaa nostaa vedenpintaa korkeammalle, joka on myönnetty vuonna 2009. Sen mukaan vedenkorkeus nousisi keskimäärin viisi senttimetriä.


title: Varesjärvi

text: Järven vedenlaatu pysyy tasaisena, koska järven veden vaihtuvuus on vähäistä sen mataluudesta huolimatta. Järven veden laskennallinen viipymä on Hans Vogtin mukaan 6–9 kuukautta (vuonna 2002) ja Lounais-Suomen ympäristökeskuksen mukaan 390 vuorokautta eli 1,07 vuutta (vuonna 2003). Vedenväri on lievästi ruskeaa, mikä johtuu ojien tuoman veden humuspitoisuudesta. Järvi on myös lähdepohjainen, mikä lieventää humuskuorman vaikutuksia. Vedessä on runsaasti ravinteita, jotka rehevöittävät järveä. Ravinteita käyttävät vedessä levät, jotka muodostavat ravintoketjun perustan. Levät tuottavat yhteyttäessään happea, joka liukenee veteen. Kesäisin, jolloin yhteyttäminen on kiivaimmillaan, on pintavesi happipitoisuudeltaan ylikylläistä. Koska järvi on matala, ei järvi lämpötilakerrostu. Silloin ei pohjan tuntumaan synny alusvettä, joka pysyisi siellä matalamman lämpötilansa takia koko kesän. Lämpötilakerrostumisen puuttuminen sekoittaa vettä, jolloin happea leviää kaikkialle vesipatsaaseen. Tämä estää sisäisen kuormituksen käynnistymisen ja järvi säästyy lisäravinteiden aiheuttamasta lisäkuormitukselta. Talvella tilanne on jään alla toinen. Levän yhteyttäminen on heikoimmillaan eikä ilmastakaan liukene happea veteen. Tällöin veden ravinteiden ja humuksen aiheuttamaa hapenkulumiselle ei löydy korvaajaa. Pohjan lähellä, missä on eniten ravinteita, happipitoisuus laskee kalojen kannalta hälyttävän alas. Toisinaan voi esiintyä hapettomuuttakin. Silloin tilanne heikkenee lisääntyvän sisäisen kuormituksen vuoksi lisää.


title: Varesjärvi

text: Ravinteiden pitoisuudet vaihtelevat siis vuodenajoittain. Veden fosforipitoisuudet ovat kohonneet kesäisin 50 mikrogrammaan litrassa vettä (μg/l). Levien a-klorofyllipitoisuudet ovat silloin 10 milligrammaan litrassa vettä (mg/l). Typpipitoisuudet ovat nykyään 500 μg/l, mikä on alle puolet 1980-luvun tasosta. Myös a-klorofyllipitoisuudet ja fosforipitoisuudet ovat laskeneet 1980-luvun arvoista. Nykyiset arvot ovat kuitenkin suomalaisiin järvin nähden korkeammalla ja järvi luotitellaankin niiden takia rehevöityneeksi järveksi. Veden happamuustaso on lähellä neutraalia eli pH 7,0.


title: Varesjärvi

text: Järvellä on tehty vuonna 2004 kalastotutkimus. Sen mukaan kalastetusta biomassasta 54% on särkeä, 40,5% ahventa, ja 5,5% haukea. Myös särkien suuri osuus biomassasta on rehevöityneen järven merkki. Järvessä on myös hieman rapuja.


title: Varesjärvi

text: Järvi sijaitsee Kiskonjoen–Perniönjoen vesistössä (vesistöaluetunnus 24) Aneriojoen valuma-alueella (24.07), jonka Varesjoen valuma-alueeseen (24.073) järvi kuuluu. Järven vedenpinnan korkeus on 86,1 metriä mpy.


title: Varesjärvi

text: Järvi saa pääosan vedestään omalta lähialueeltaan. Varesjoen valuma-alueella on vain yksi lampi Kakarlampi, joka laskee suoraan tai välillisesti Varesjärveen. Harjujakson ympäristössä on toki suppia, joiden ojat päättyvät myös järveen. Näitä ovat Rautalampi, Lumukkanjärvi, Lumukkaansilmä ja Takustansuon suolampare. Järven laskujoki on Varesjoki, joka on noin 13 kilometriä pitkä, ja joka laskee Aneriojärveen.


title: John André

text: John André (2. toukokuuta 1750 Lontoo – 2. lokakuuta 1780 Tappan, New York) oli Britannian armeijan majuri, joka toimi Yhdysvaltain vapaussodan aikana amerikkalaisen kenraali Benedict Arnoldin yhteyshenkilönä tämän neuvotellessa salaa loikkaamisesta brittien puolelle. André jäi kiinni ja amerikkalaiset teloittivat hänet vakoojana, mutta kenraali Arnold pääsi pakoon.


title: John André

text: André oli sveitsiläistä sukua. Hänet lähetettiin Pohjois-Amerikkaan vuonna 1774 ja sodan puhjettua hänestä tuli tiedustelu-upseeri New Yorkissa brittijoukkojen päällikön, kenraali Henry Clintonin alaisuudessa. Toukokuusta 1779 alkaen hän toimi viestinviejänä amerikkalaisen kenraali Arnoldin ja Clintonin välisessä salaisessa kirjeenvaihdossa. Arnold nimitettiin elokuussa 1780 West Pointin linnakkeen komentajaksi ja 21. syyskuuta hän esitti Andrélle salaisessa tapaamisessa tarjouksensa luovuttaa koko linnake briteille 20 000 punnan korvausta vastaan. Kun André oli palaamassa New Yorkiin, kolme amerikkalaista miliisiä pidätti hänet. Vaikka hänellä oli Arnoldin antama kulkulupa, hänet tutkittiin, jolloin West Pontia koskevia asiakirjoja löydettiin kätkettyinä hänen saappaisiinsa.